“Be mi prea finis from yu, blong bilif blong yu bambae i no save foldaon. Mo taem yu tanem tingting blong yu, yu kambak long mi bakegen, yu mas mekem tingting blong ol brata blong yu i strong” (Luk 22:31–32).\nI gud tumas blong luk se bigfala Aposol ia i bin toktok mo i bin wokbaot wetem Masta, i bin witnesem plante merikel, mo i bin gat wan strong testemoni se Sevya i hae tumas. Be yet, iven Pita i nidim moa tijing we i kam long Jisas long saed blong fasin blong jenisim laef mo paoa blong Tabu Spirit we i klinim man, mo wok we hem i mas mekem blong stap fetful blong wok blong God.\nStamba blong gospel blong Jisas Kraes i nidim blong i mas gat wan jenis we i bigwan mo i hapen oltaem long yumiwan, mo hemia i posibol tru long Atonmen blong Sevya. Tru fasin blong jenisim laef i tekem wan jenis insaed long ol bilif, hat mo laef blong wan, blong hem i akseptem mo folem tingting blong God (luk long Ol Wok 3:19; 3 Nifae 9:20). Mo tu, i nidim blong hem i luksave klia komitmen blong hem blong kam wan disaepol blong Kraes.\nFasin blong jenisim laef i wan wei blong mekem stamba blong wan testemoni i kam bigwan, mekem i dip moa, mo i open moa. Hem i risal blong revelesen we i kam long God, we i kam taem yuwan yu sakem sin, yuwan yu obei mo stap wok wetem strong tingting. Eniwan we i ones blong lukaotem trutok, i save jenisim laef taem hem i gotru long bigfala jenis long hat mo i bon bakegen long God long saed blong spirit (luk long Alma 5:12–14). Taem yumi stap givim ona long ol odinens mo ol kavenan blong fasin blong sevem man mo fasin blong kam olsem wan god (luk long D&C 20:25), taem yumi “wokbaot fored wetem strong bilif long Kraes” (2 Nifae 31:20), mo taem yumi stap strong kasem en (luk long D&C 14:7), yumi kam ol niufala man mo woman long Kraes (luk long Seken Korin 5:17). Ol brata mo sista, fasin blong jenisim laef i taem yumi givim yumiwan, lav, mo respek long God blong talem tangkyu from presen ia we i testemoni.\nOl Eksampol blong Fasin blong Jenisim Laef we Oli Stap Insaed long Buk blong Momon\nBuk blong Momon i fulap long ol storian blong fasin blong jenisim laef. Amalekae, wan laen blong Jekob, i bin talem: “Mi wantem se bae yufala i kam long Kraes, we i Tabu Wan blong Isrel, mo tekem pat long fasin blong sevem man blong hem, mo paoa blong hem we i blong pemaot man. Yes, kam long hem, mo givim ol ful sol blong yufala olsem wan ofring long hem” (Omnae 1:26).\nBlong save, tru long paoa blong Tabu Spirit, se Jisas Hem i Kraes, hem i impoten mo i gat nid long hem. Be, blong gat strong tingting blong kam long Hem mo givim ful sol blong yumi olsem wan ofring, i nidim moa bitim save. Fasin blong jenisim laef, i nidim ful hat blong yumi, ful paoa blong yumi, mo ful maen blong yumi, mo ful tingting blong yumi (luk long D&C 4:2).\nOl pipol blong King Benjamin oli ansa long ol tijing blong hem taem oli talem: “Yes, mifala i bin bilivim evri toktok we yu bin talemaot long mifala; mo tu, mifala i save se ol toktok ia oli stret gud mo oli tru, from Spirit blong Lod we i gat Ol Paoa, we i bin mekem wan bigfala jenis long mifala, o insaed long ol hat blong mifala, mekem se mifala i nomo wantem blong mekem nogud fasin, be blong gohed blong mekem gudfala fasin oltaem” (Mosaea 5:2). Blong akseptem ol toktok we profet i talem, blong kasem wan testemoni se ol toktok ia oli tru, mo blong yusum fet long Kraes i mekem se i gat wan bigfala jenis long hat mo i gat wan strong tingting blong kam antap mo kam gud moa.\nOl man blong Leman we oli bin jenisim laef, we oli tokbaot long buk blong Hileman, oli tokbaot olgeta olsem se oli “stap long rod blong stret wok, mo oli stap wokbaot sloslo long fes blong God, mo oli lukaot gud blong holem ol komanmen blong hem mo ol loa blong hem mo ol jajmen blong hem….\n“… mo oli trae had oltaem mo oli no kam taed, blong oli save tekem ol narafala brata blong olgeta we i stap, blong kam long save blong trutok” (Hileman 15:5–6).\nOlsem we ol eksampol ia oli talemaot klia, ol ki fasin we oli go wetem fasin blong jenisim laef, oli blong gat wan bigfala jenis long hat, blong rere oltaem blong mekem gud, blong go fored long rod blong wok, blong wokbaot sloslo long fored blong God, blong obei long ol komanmen, mo blong no taed blong mekem wok. I klia. Ol fetful sol ia oli bin givim olgeta fulwan long Lod mo ol tijing blong Hem.\nBlong Stap Jenisim Laef\nLong plante long yumi, fasin blong jenisim laef i wan samting we i stap gohed oltaem, mo i hapen wan taem nomo mekem se yu gat wan bigfala eksperiens. Hem i laen folem laen, tijing folem tijing, sloslo i go mo samtaem yu no luksave, be ol samting we i pusum yumi, ol tingting blong yumi, ol toktok blong yumi, mo ol aksen blong yumi oli kam laen wetem tingting blong God. Fasin blong jenisim laef long Lod i nidim fasin blong stap gohed mo fasin blong wet longtaem.\nSamuel, man blong Leman, i bin faenemaot faef stamba samting blong kam blong jenisim laef long Lod: (1) blong stap biliv long ol tijing mo ol profesi blong ol tabu profet olsem we oli rekodem olgeta i stap long ol skripja, (2) yusum fet long Lod, Jisas Kraes, (3) stap sakem sin, (4) stap gat wan bigfala jenis long hat, mo (5) blong kam “strong gud mo strong long fet” (luk long Hileman 15:7–8). Hemia nao fasin we i lidim man blong jenisim laef.\nTestemoni mo Fasin blong Jenisim Laef\nWan testemoni i stat mo i wan samting we wan i mas gat blong gohed blong jenis long laef. Testemoni i wan ples blong stat; hem i no wan ples blong go long hem. Wan strong testemoni i fandesen we fasin blong jenisim laef i stanap long hem.\nTestemoni hemwan, hem i no, mo bae hem i no inaf blong protektem yumi long ol strong win blong tudak mo devel blong ol las dei we yumi stap long hem. Testemoni i impoten mo i nid, be hem i no inaf blong givim paoa blong saed blong spirit, mo proteksen ia we yumi nidim. Sam memba blong Jos we oli gat testemoni, oli bin mestem rod mo oli bin foldaon. Save blong olgeta long saed blong spirit mo komitmen blong olgeta i no bin inaf blong fesem ol jalenj we oli bin fesem.\nWan impoten lesen long saed blong wanem i joenem testemoni mo fasin blong jenisim laef i kamaot klia long ol misinari wok blong ol boe blong Mosaea.\n“Olgeta we oli bin helpem olgeta blong kam save long saed blong trutok, tru long ol prijing blong Amon mo ol brata blong hem, folem spirit blong revelesen, mo blong profesi, mo paoa blong God we i stap mekem ol merikel long olgeta---yes, … olsem we Lod i stap laef, olgeta long ol man blong Leman we oli bin biliv long ol prijing blong olgeta, mo oli bin jenisim laef blong olgeta long Lod, oli neva bin foldaon i gowe.\n“From oli bin kam wan stret pipol; oli bin putum daon ol tul blong faet blong olgeta, we oli yusum taem oli tanem olgeta agensem man, blong oli no bin faet agensem God bakegen, mo agensem eni long ol brata blong olgeta. …\n“Nao, hemia i olgeta we oli bin jenisim laef blong olgeta long Lod” (Alma 23:6–8).\nI gat tu bigfala samting we oli tokbaot long ol ves ia: (1) save ia abaot trutok, we yumi save talem se i wan testemoni, mo (2) jenisim laef long Lod, we mi andastanem se hem i blong jenisim laefi go long Sevya mo gospel blong Hem. Olsem ia nao, paoa blong tufala ia, testemoni mo jenisim laef i go long Lod, i mekem se wan i gat strong fet mo i gat strong tingting, mo i givim proteksen long saed blong spirit.\nAfta, oli neva bin foldaon mo oli bin givim ol tul blong faet blong olgeta—mekem se oli nomo bin faet agensem God bakegen. Blong lego i stap ol “tul blong faet” we oli laekem tumas, olsem fasin blong stap selfis, hae tingting, mo fasin blong no stap obei, i nidim moa bitim blong bilif mo save. Strong tingting, tingting we i stap daon, fasin blong sakem sin, mo fasin blong folem God, i kam faswan long fasin blong lego ol tul blong faet. Yu mo mi i gat yet sam tul blong faet we i stap holemtaet yumitu blong kam blong jenisim laef blong yumitu i go long Lod? Sapos i olsem, nao, yumitu nid blong sakem sin naoia.\nLuk gud se ol man blong Leman oli no bin jenisim laef blong olgeta i go long ol misinari we oli bin tijim olgeta, o long ol gudfala program blong Jos. Oli no bin jenisim laef blong olgeta i go long gudfala nem blong ol lida blong olgeta, o blong oli holemtaet wan kalja o kastom blong ol bubu blong olgeta. Oli bin jenisim laef blong olgeta i go long Lod—long Hem we i Sevya mo long Tabu paoa blong Hem mo doktrin blong Hem—mo oli neva bin foldaon bakegen.\nWan testemoni, hem i wan save long saed blong spirit abaot wan trutok we wan i kasem tru long paoa blong Tabu Spirit. Blong gohed blong stap jenisim laef, hem i blong givim tingting blong yu oltaem long trutok we i kam tru long revelesen we yumi bin kasem—wetem wan hat we i wantem, mo from ol stret mo gud stamba tingting. Blong save se gospel i tru, hem i stamba blong wan testemoni. Blong stap tru long gospel oltaem, i stamba blong fasin blong jenisim laef. Yumi mas save se gospel i tru mo yumi mas stap tru long gospel.\nTestemoni, Fasin blong Jenisim Laef mo Parabol blong Ol Ten Yangfala Gel\nNaoia, mi wantem yusum wan long ol plante wei blong talem mining blong parabol blong ol ten yang gel, blong poenemaot gud wanem i joenem testemoni mo fasin blong jenisim laef. Ol ten yangfala gel, faef we oli waes, mo faef we oli no waes, oli tekem hariken laet blong olgeta mo oli go blong mitim man we bae i mared. Plis, tingting long ol hariken laet ia we ol yangfala gel ia oli yusum olsem wan testemoni. Olgeta we oli no waes, oli tekem testemoni laet blong olgeta, be i no gat oel wetem olgeta. Tingting long oel we i olsem oel blong fasin blong jenisim laef.\n“Be ol faef we oli waes, oli tekem sam botel karsin [blong jenisim laef] wetem [testemoni] laet blong olgeta.\n“Man ya we bae i mared i tektaem tumas, nao ol gel ya, ae blong olgeta i kam hevi, nao oli slip.\n“Long medel naet, wan man i singaot se ‘Man ya we i jes mared bae i kamtru naoia, yufala i kam mitim hem!’\n“Nao ol ten gel ya oli wekap, oli klinim ol [testemoni] laet blong olgeta.\n“Olgeta we oli no waes, oli talem long olgeta we oli waes se ‘plis givim sam karsin blong yufala [we i karsin blong jenisim laef]; from we [testemoni] laet blong mifala i emti, klosap oli ded.\n“Be olgeta ya we oli waes, oli talem se, “No. Karsin ya i no naf blong yumi evriwan. Yufala i mas go long stoa blong pem blong yufala” (Matiu 25:4–9).\nNao, olgeta faef ya we oli waes, oli selfis o oli no wantem serem karsin, o oli stap talem stret samting ia nao se karsin blong jenisim laef, yumi no save tekem long narafala man? Olsem wanem? Bae paoa blong spirit we i kam from yu obei oltaem long ol komanmen, bae yu save givim long narafala man o woman, o nogat? Save ia, we yu kasem from se yu bin wok wetem strong tingting blong stadi mo tingting hevi long ol skripja, bae yu save givim long wan we i stap long nid? Pis ia, we gospel i karem i go long wan fetful Lata-Dei Sent, bae yu save pasem i go long wan we i gotru long hadtaem o i gat wan bigfala jalenj? Klia ansa blong wanwan long ol kwestin ia, i no.\nOlsem we olgeta waes yang gel i talemaot gud, wanwan long yumi “i mas pem blong yumiwan.” Ol woman blong insperesen ia, oli no bin stap tokbaot bisnis ia; be, oli bin stap talemaot gud wanem nao responsabiliti blong wanwan long yumi blong kipim laet blong testemoni blong yumi i laet gud mo kasem wan bigfala saplae blong karsin blong jenisim laef. Karsin ia we i impoten tumas, wan i kasem wan drop long wan taem—“laen folem laen, mo tijing folem tijing” (2 Nifae 28:30), wetem fasin blong wet longtaem mo gohed oltaem. I no gat sotkat i stap; i no gat sek long las minit mo rere.\nFrom hemia nao Lod i talem se yumi mas stap fetful, stap prea oltaem, stap klinim laet blong yumi mo stap mekem laet ia i laet, mo yumi mas gat oel wetem yumi, blong yumi mas rere long taem we Man we Bae I Mared i kam (luk longD&C 33:17).\nMi promes se, taem yumi kam blong save trutok, mo yumi kam blong jenisim laef blong yumi i go long Lod, bae yumi gat strong tingting mo stap strong, mo bae yumi neva foldaon bakegen. Bae yumi gat strong tingting blong lego ol tul blong faet blong yumi. Bae yumi kasem blesing wetem laet we i saen strong we i kam long testemoni laet blong yumi, mo bae yumi gat bigfala saplae blong oel blong jenisim laef. Mo taem wanwan long yumi i kam blong jenis moa fulwan, bae yumi mekem ol famle mo ol fren blong yumi oli kam strong moa. Long saed blong ol trutok ia, mi testifae long tabu nem blong Lod, Jisas Kraes, amen.


LANWIS Afrikaans Albanian Amharic Arabic Armenian Armenian (West) Aymara Bengali Bicol Bislama Bulgarian Cambodian Catalan Cebuano Chichewa Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Mandarin (Traditional) Chitonga Chitonga (Malawi) Chitumbuka Chuvash Cibemba Croatian Czech Danish Dutch Efik English Estonian Ewe Finnish French Ga Georgian German Greek Guarani Gujarati Haitian Creole Hebrew Hiligaynon Hindi Hiri Motu Hmong (White) Hungarian Igbo Iloko Indonesian Italian Japanese Jehu Kannada Kazakh Kikaonde Kikuyu Kiluba Kimbundu Kinyarwanda Kirghiz Kirundi Kisi Kisonge Kongo Korean Krio Lingala Lithuanian Luganda Lunda Luo Macedonian Malagasy Malayalam Maltese Marathi Maya Mizo Mongolian Moore Myanmar Nepali Ngabere Norwegian Nzema Ossetian Otetela Pangasinan Papiamento (Aruba) Papiamento (Curaçao) Persian Polish Portuguese Punjabi Quechua (Ayacucho) Quechua (Bolivia) Rarotongan Romanian Russian Sango Sepedi Serbian Serbian (Roman) Sesotho (Lesotho) Setswana Shona Silozi Silozi Silozi Slovenian Spanish Sranantongo Swahili Swahili (Congo) Swedish Tagalog Tajiki Tamil Tatar Telugu Thai Tigrinya Tshiluba Tsonga Turkish Twi Ukrainian Umbundu Urdu Vietnamese Wallisian Waray-Waray Xhosa Zulu\n“Taem yu kaon long narafala, hem i wan taem blong glad, be taem yu givimbak, hem i wan taem blong harem nogud.” —Wan waestok blong ol man Swahili\nHEMIA wan tok we plante man long Is Afrika oli save, mo hem i wan tru samting we i stap hapen long plante ples long wol. ?Yu yu harem olsem tu, taem yu karem mane long wan fren, no long wan narafala ples? Nating se samtaem i stret we yu mekem olsem, ?be yu ting se hemia wan gudfala tingting? ?Wanem samting we yu mas lukaot long hem, taem yu kaon long narafala?\nI gat wan narafala tok bakegen we ol man Swahili oli talem blong eksplenem stamba blong problem we i kamaot, taem wan man i kaon long narafala. Oli talem olsem se: “Fasin ya blong kaon long narafala, mo givim mane long narafala, i save mekem ol man oli no moa fren gud.” I tru tumas, fasin blong kaon long narafala, i save mekem tu man i no moa fren gud, from ol defdefren risen. Nating sipos wan plan i stret, mo i save gohed gud, be i no oltaem we ol samting oli save kamaot olsem we man i wantem. Eksampol, sipos yu no givimbak mane we yu karem long stret taem blong hem, maet man we yu kaon long hem, i save kros long yu. Ale, taem kros i kam bigwan, tufala i no moa fren gud. Fasin olsem, i save mekem ol famle blong olgeta tu oli harem nogud. I moa gud blong tingbaot fasin ya blong kaon, olsem laswan rod blong givhan long yumi, be i no wan isi rod blong winim problem blong yu.\nKaon i save spolem fasin blong man blong fren gud wetem God. ?Olsem wanem samting ya i save kamaot? Fastaem, Baebol i talem se, man we i no givimbak samting we hem i karem long narafala, hem i wan nogud man. (Ol Sam 37:21) Mo tu, Baebol i talemaot klia se, “sipos yu kaon long wan man, bambae yu kam slef blong hem.” (Ol Proveb 22:7) Man we i kaon long narafala i mas tingbaot se, hem i gat wok blong givimbak mane ya. Hemia wan narafala waestok blong ol man Afrika: “Sipos yu karem leg blong wan man, bambae yu go long eni ples we hem i talem long yu.” Tok ya i min se, wan man we i gat bigfala kaon long narafala, bambae hem i no moa save mekem samting we hem nomo i wantem.\nYu mas tingbaot blong givimbak samting we yu karem long narafala. Hemia wan long olgeta fas samting we yu mas mekem. Sipos no, bambae i isi nomo blong yu kasem trabol. Ol bigfala kaon, oli save mekem plante trabol long man. Oli mekem man i no save slipgud long naet, man i wok ovataem, man mo woman tufala i raorao oltaem, famle i seraot, mo tu samtaem man i save pas long kot no i go long kalabus. I gat wan waestok we i stap long buk blong Rom 13:8, we i talem se: “I nogud yufala i gat kaon long sam man. Be i gat wan samting i stap we yufala i mas mekem, we i olsem kaon blong yufala. Hemia we yufala i mas lavlavem yufala.”\n?MI MI RILI NIDIM?\nFolem evri samting we yumi tokbaot, i gud we yumi lukaotgud taem yumi wantem kaon long narafala. I gud we yumi askem se: ?Mi mi rili nidim blong kaon long narafala? ?Mi mi kaon blong givhan long famle blong mi, no from wan samting we mi nomo mi wantem? Plante taem, i gud blong harem gud long samting we yu gat, i bitim we yu karem mane long narafala, nao biaen yu no moa naf blong givimbak.\nI tru, samtaem i gat sam trabol i kamaot we yumi no rere from, mo i no moa gat wan narafala rod. Long taem olsem, sipos wan man i wantem kaon long narafala, hem i mas soemaot se narafala i save trastem hem, mo hem i mas tok tru. ?Olsem wanem blong mekem samting ya?\nFastaem, yumi no mas mekem kaon long wan man, from we yumi luk se hem i gat plante mane, no hem i gat plante samting i bitim ol narafala. Yumi no mas ting se, taem wan man i gat plante mane, hem i mas yusum blong givhan long yumi. Mo yumi no mas ting se i no nid blong pembak mane ya. Mo tu yumi no mas jalus long ol man we oli gat plante mane.—Ol Proveb 28:22.\nYu mas meksua se yu givimbak mane we yu karem long narafala, long stret taem we yu promes long hem. Sipos man we i givim mane long yu, i no talem stret dei we yu mas givimbak mane, be yu nao yu mas makemaot wan dei mo yu mas givimbak mane long dei ya. I moa gud we yutufala i raetemdaon samting we yutufala i agri long hem mo yutufala i saenem, olsem nao bambae i no save gat rao i kamaot from wan samting we yutufala i no kasem save long hem. (Jeremaea 32:9, 10) Sipos yu luk se i stret, long taem we yutufala nomo i stap, yu givimbak samting we yu karem, mo yu talem tangkiu long hem. Taem yu givimbak wan samting we yu karem long narafala wetem kaen fasin, bambae yutufala i fren gud. Long bigfala toktok blong Jisas antap long hil, hem i talem se: “Sipos yu talem se ‘Yes’, yu mas talem ‘Yes’ nomo. Mo sipos yu talem se ‘No’, yu mas talem ‘No’ nomo.” (Matiu 5:37) Taswe, oltaem yumi mas tingbaot Nambawan Rul ya, we i se: “Yufala i mas mekem i gud long ol narafala man, olsem we yufala i wantem blong olgeta oli mekem long yufala.”—Matiu 7:12.\nOL RUL BLONG BAEBOL WE OLI SAVE GIVHAN LONG YU\nBaebol i talem wan advaes we i save givhan long yumi, taem yumi wantem kaon long narafala, i se: “Fasin blong bilif blong yumi i wan rod blong man i kasem plante samting, be i rod blong man ya nomo we i save harem gud long wanem samting we hem i gat.” (1 Timoti 6:6) Yes, sipos yumi glad long samting we yumi gat, hemia i gud moa i bitim we yumi foldaon long trap ya blong karem mane long narafala. Be i tru, i no isi from we wol i fulap long plante samting blong mekem man i harem gud. From samting ya, yumi mas gat “fasin ya blong bilif.” ?Olsem wanem blong mekem samting ya?\nYu traem tingbaot wan Kristin man mo woman long Esia. Taem tufala i jes mared, tufala i wantem gat wan prapa haos blong tufala, olsem ol narafala man. Ale tufala i mekem desisen blong pem wan haos. Tufala i yusum ol mane we tufala i sevem, mo ol mane we tufala i lon from long bang mo ol mane we tufala kaon long ol famle blong tufala. I no longtaem, tufala i harem se mane we tufala i mas pembak evri manis i bigwan tumas. Tufala i mas mekem plante wok, mo tufala i wok plante aoa. Hemia i mekem se tufala i spenem smol taem nomo wetem ol pikinini blong tufala. Man ya i talem se: “Mi mi wari, ol bodi blong mi oli soa, mo mi no stap slip gud long naet, i olsem se wan bigfala ston i stap long hed blong mi. Mi harem olsem se mi no moa save pulum win.”\n“Sipos yu tingbaot ol samting blong bodi wetem wan tingting we i laenap wetem tingting blong God, hemia i save protektem yu”\nBiaen tufala i tingbaot ol tok blong 1 Timoti 6:6, mo tufala i tingbaot se blong stretem problem ya, tufala i mas salem haos nomo. I tekem tu yia blong tufala i save harem gud, afta long problem blong mane we tufala i karem. ?Man mo woman ya, tufala i lanem wanem long fasin ya blong kaon? Tufala i talem se: “Sipos yu tingbaot ol samting blong bodi wetem wan tingting we i laenap wetem tingting blong God, hemia i save protektem yu.”\nYes, plante man oli save gud, waestok blong ol man Swahili we yumi luk long stat. Nating se i olsem, ol man oli gohed nomo blong kaon long narafala. Folem ol rul blong Baebol we yumi tokbaot antap, ating i waes blong yumi tingting gud long kwestin ya se: ?I stret blong mi kaon long narafala?


Mi Kasem Trutok, Nating Se Mi No Gat Han | Laef Stori\nLANWIS Afrikaans Albanian Amharic Arabic Armenian Armenian (West) Aymara Azerbaijani Azerbaijani (Cyrillic) Batak (Toba) Bicol Bislama Bulgarian Catalan Cebuano Chichewa Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Mandarin (Traditional) Chitonga Chitonga (Malawi) Chitumbuka Chiyao Chuvash Cibemba Cinyanja Croatian Czech Danish Dutch Efik English Estonian Ewe Fijian Finnish Fon French Ga Georgian German Greek Greenlandic Guarani Gun Haitian Creole Hausa Hebrew Hiligaynon Hungarian Icelandic Igbo Iloko Indonesian Isoko Italian Japanese Javanese Jehu Kabiye Kazakh Kikamba Kikaonde Kikongo Kikuyu Kimbundu Kinyarwanda Kirghiz Kiribati Kirundi Kongo Korean Kurdish Kurmanji (Caucasus) Kurdish Kurmanji (Cyrillic) Kwangali Kwanyama Lingala Lithuanian Luganda Lunda Luo Luvale Macedonian Malagasy Maltese Mam Mambwe-Lungu Mauritian Creole Maya Myanmar Nahuatl (Northern Puebla) Ndebele Ndebele (Zimbabwe) Ndonga Nias Norwegian Nyaneka Nzema Oromo Ossetian Otetela Pangasinan Papiamento (Aruba) Papiamento (Curaçao) Persian Polish Portuguese Quechua (Ancash) Quechua (Ayacucho) Quechua (Bolivia) Quechua (Cuzco) Rarotongan Romanian Russian Samoan Sango Sepedi Serbian Serbian (Roman) Sesotho (Lesotho) Setswana Seychelles Creole Shona Silozi Silozi Silozi Slovenian Solomon Islands Pidgin Spanish Sranantongo Swahili Swahili (Congo) Swati Swedish Tagalog Tahitian Tatar Tetun Dili Thai Tigrinya Tiv Tojolabal Tok Pisin Tshiluba Tsonga Turkish Twi Tzotzil Ukrainian Umbundu Venda Vietnamese Wallisian Waray-Waray Xhosa Yoruba Zande Zulu\nMi Kasem Trutok, Nating Se Mi No Gat Han\nBernhard Merten i talem stori ya\nTaem wan man i harem se hem i no sef, hem i wantem holem wan samting. Be mi mi no save mekem olsem from we mi no gat han. Taem mi gat seven yia, oli katemaot tufala han blong mi, blong sevem laef blong mi.\nMi mi bon long 1960, mo long taem ya, mama blong mi i gat 17 yia. Mo bifo we mi mi bon, papa blong mi i lego mitufala. Mi mo Mama, mitufala i laef wetem tufala bubu blong mi long Is Jemani, long taon ya Burg. Plante man oli no bilif se i gat wan God, mo famle blong mi tu i tingting olsem. Long mifala, God i nating nomo.\nTaem mi stap gruap, bubu man i intres bigwan long mi, mo hemia i mekem mi mi glad. Hem i sanem mi blong mekem plante samting, olsem klaem antap long ol tri blong katemaot ol branj blong olgeta. Taem mi smol, mi laekem mekem ol samting ya. Mi mi harem gud, mo mi glad.\nWAN AKSIDEN I JENISIM LAEF BLONG MI\nLong seken yia blong mi long skul, taem mi gat seven yia, wan nogud samting i hapen long mi. Taem mi stap folem rod blong gohom, mi klaem long wan pos blong lektrik. Ale taem mi go antap kasem 8 meta, lektrik i jokem mi, nao mi no moa save wan samting. Be taem mi wekap long hospital, mi no moa save filim ol han blong mi. Tufala han blong mi i bon nogud, taswe oli mas katemaot tufala, blong mekem se posen i no go long blad blong mi. Mama mo tufala bubu blong mi oli harem nogud tumas. Be from we mi mi smol, mi no kasem save nating se naoia we mi no moa gat han, laef blong mi bambae i jenis.\nAfta we mi aot long hospital, mi gobak long skul. Ol pikinini oli jikim mi, oli pusum mi, mo oli stonem mi from we oli save se mi no save mekem wan samting blong blokem olgeta. Toktok blong olgeta i mekem mi mi harem nogud tumas. Be biaen, oli sanem mi mi go long wan skul blong ol handikap, hemia Birkenwerder Skul. Mi mi slip long skul, mo skul ya i stap longwe long ples blong mi, taswe mama mo tufala bubu blong mi oli no save kam luk mi. Mi luk olgeta nomo long taem blong spel. Long ol ten yia we i kam biaen, mi gruap be mi no stap wetem mama mo tufala bubu blong mi.\nMI GRUAP WE MI NO MOA GAT HAN\nMi lanem blong mekem plante niufala samting wetem leg blong mi. ?Yu yu save holem spun no fok long leg blong yu, blong kakae? Mi no save, be mi lanem blong mekem samting ya. Mi lanem tu blong yusum leg blong mi blong brasem tut blong mi mo komem hea blong mi. Mi lanem tu blong mekem sam aksen long leg blong mi, taem mi toktok wetem ol man. Yes, leg blong mi i kam han blong mi.\nTaem mi kam yangfala, mi laekem blong ridim ol buk blong saens. Samtaem mi stap drim se mi gat han olsem blong robot, nao mi save mekem evri samting. Taem mi gat 14 yia, mi stat blong smok. Samting ya i mekem mi harem gud, mo mi harem se mi sem mak long ol narafala. Hemia i olsem we mi stap talem se: ‘Yes, mi tu mi save mekem olsem. Man we i smok, hem i bigman, nating se i gat han no nogat.’\nMi mi bisi mo mi mekem plante samting. Mi kam memba blong wan ogenaesesen blong ol yangfala, mo mi wok olsem sekretari, hemia wan wok we ol narafala memba oli tinghae long hem. Mi joen long wan grup blong singsing tu, mo mi raetem sam naesfala toktok we mi ridim long ol narafala, mo mi joen long spot blong ol handikap. Mi wok long wan kampani long taon, fastaem mi stap lan nomo, mo biaen mi wok fultaem. Taem mi stap gruap, plante taem mi putum giaman han from we mi wantem se bodi blong mi i fulwan.\nMI KASEM TRUTOK BLONG BAEBOL\nWan dei, taem mi stap wet long tren blong go long wok, wan man i kam klosap long mi. Hem i askem long mi sipos mi tingbaot samtaem se God i save letem mi mi gat tufala han blong mi bakegen. Mi no kasem save. I tru se mi wantem gat tufala han blong mi bakegen, !be long mi, samting ya i no save hapen! Mo from we mi mi no bilif long God, mi bilif strong se i no gat God. Stat long taem ya, mi stap ronwe long man ya.\nSamtaem biaen, wan woman long wok i askem long mi blong visitim famle blong hem. Taem mifala i stap dring kofe, papa mo mama blong hem, tufala i stat tokbaot God ya Jehova, long mi. Hemia fas taem we mi harem se God i gat wan nem. (Ol Sam 83:18, NW) Be long tingting blong mi, mi stap tingting se: ‘I no gat wan God, nating se nem blong hem i hu. Mi mas pruvum se olgeta oli rong.’ Mi trastem tingting blong mi, taswe mi agri blong mifala i tokbaot Baebol. Be mi mi sapraes from we mi no naf blong pruvum se i no gat God.\nTaem mifala i stap tokbaot ol profet tok blong Baebol, sloslo tingting blong mi i stat blong jenis. Plante long ol profet tok ya oli kamtru, nating se oli raetem plante handred yia no plante taosen yia bifo. Wan taem, mifala i stap skelem ol samting we oli stap hapen tede wetem ol profet tok we oli stap long Matiu japta 24, Luk japta 21, mo 2 Timoti japta 3. Wan dokta i save faenemaot sik blong wan man sipos hem i harem olgeta saen blong sik ya. Long sem fasin, olgeta samting we oli hapen, we ol profet tok oli bin tokbaot, oli givhan long mi blong luk se yumi laef long wan taem we Baebol i kolem se “ol las dei.” * Mi mi sapraes tumas. Olgeta profet tok ya oli stap kamtru stret long fes blong mi.\nMi mi bilif se samting we mi lanem hem i trutok. Mi stat blong prea long Jehova God mo mi stop blong smok, nating se mi mi smok blong plante yia finis. Mi gohed wan yia blong stadi long Baebol. Mo long 27 Eprel 1986, mi mi baptaes haed nomo long wan bigfala besin blong swim long haos, from we long taem ya, oli putum tabu long ol Witnes blong Jehova long Is Jemani.\nMI GIVHAN LONG OL NARAFALA\nFrom tabu ya, mifala i seraot long ol smosmol grup blong mekem miting long haos blong ol brata, taswe mi save sam brata mo sista nomo. Be mi mi sek se wan dei, gavman i letem mi mi go long Wes Jemani, we long ples ya, oli no putum tabu long ol Witnes. Ale mi go long wan asembli, mo hemia fas taem long laef blong mi we mi luk plante taosen brata mo sista. Bambae mi neva fogetem taem ya.\nAfta we stonwol blong Berlin i foldaon, ol Witnes blong Jehova oli fri bakegen. Naoia mifala i fri blong wosipim Jehova God. Mi wantem mekem moa long wok blong prij, be mi fraet blong toktok long ol strenja, from we mi mi handikap mo taem mi pikinini, mi spenem fultaem ya wetem ol handikap. Be long 1992, mi traehad blong prij 60 aoa long wan manis. Mi winim mo mi glad tumas. Ale mi mekem desisen blong gohed evri manis olsem, mo mi mekem olsem blong tri yia.\nMi stap tingbaot tok ya blong Baebol we i talem se: “Taem wan man i no strong, be mi tu mi harem we mi mi no strong.” (2 Korin 11:29) Mi mi save tingting yet mo mi gat voes. Taswe mi traem bes blong mi blong givhan long ol man. From we mi mi no gat han, mi naf blong kasem save long olgeta we oli no naf blong mekem plante samting. Mi kasem save se man i harem olsem wanem, taem hem i wantem tumas blong mekem samting we hem i no naf blong mekem. Mi traem blong leftemap tingting blong olgeta we oli harem olsem. Taem mi givhan long olgeta, mi glad tumas.\nTaem mi talemaot gud nius long narafala, mi glad tumas\nJEHOVA I GIVHAN LONG MI EVRI DEI\nBe mi mas talem stret se samtaem tingting blong mi i foldaon. Mi wantem tumas we bodi blong mi i fulwan. Evri dei mi naf blong mekem plante samting mi wan, be i tekem plante taem, mo paoa. Toktok we mi tingbaot evri dei, hemia se: “Mi save mekem evri samting, long paoa blong Kraes ya we i stap mekem mi mi strong.” (Filipae 4:13) Jehova i givim paoa we mi nidim evri dei, blong mekem wok blong mi. Mi mi lanem se Jehova i neva stop blong givhan long mi. Taswe mi tu mi no wantem stop blong mekem wok blong hem.\nJehova i blesem mi, i mekem se mi gat prapa famle blong mi. Hemia samting we mi no gat taem mi pikinini mo mi yangfala. Mi gat wan gudfala woman, hemia Elke. Hem i lavem mi mo i gat sore. Mo antap moa, mi gat plante milian brata mo sista blong mi long fulwol we olgeta oli Witnes blong Jehova.\nMi wetem gudfala waef blong mi, Elke\nMi mi harem gud long promes ya blong God blong mekem wan Paradaes, we bambae olgeta samting long hem “oli kam niuwan,” hemia i minim han blong mi tu. (Revelesen 21:5) Mi kasem save gud long promes ya taem mi tingbaot samting we Jisas i mekem taem hem i stap long wol. Wantaem nomo hem i hilim wan man we han blong hem i nogud, mo i putumbak sora blong wan man we oli katemaot. (Matiu 12:13; Luk 22:50, 51) Ol promes blong Jehova mo ol merikel blong Jisas oli mekem mi bilif strong se i no longtaem, bambae bodi blong mi i fulwan bakegen.\nBlesing we i bigwan moa, hemia blong save Jehova God. Hem i papa blong mi, i fren blong mi, i mekem mi harem gud, mo i paoa blong mi. Mi mi gat sem filing olsem King Deved we i raetem se: ‘Jehovah i paoa blong mi. Hem i stap givhan long mi, mo i stap mekem mi mi glad.’ (Ol Sam 28:7) Mi mi wantem tumas blong holemtaet nambawan trutok ya long laef blong mi. Mi mi kasem trutok ya, nating se mi no gat han.\n^ haf. 17 Blong save moa long ol saen blong las dei, plis lukluk japta 9 blong buk ya ?Wanem Samting We Baebol i Rili Tijim? we Ol Witnes blong Jehova oli wokem, long haf ya “?Yumi Stap Finis Long Ol Las Dei?” Yu save luk tu long Websaet ya www.jw.org/bi.


1 Nao boe blong mi, hem ia i samting moa we bae mi talem long yu; from mi luksave we tingting blong yu i wari long saed blong laef bakegen blong ol ded man.\n2 Luk, mi talem long yu, se i no gat laef bakegen—o, bae mi talem long ol narafala toktok, se bodi ia i no putum bodi we i no save ded, samting ia we i blong roten i no save kam blong no roten blong oltaem—kasem afta Kraes i kam.\n3 Luk, hem i mekem ol ded man i kasem laef bakegen. Be luk boe blong mi, laef bakegen i no yet. Nao, mi soemaot long yu wan sikret, be, i gat plante sikret we oli kipim, mekem se i no gat wan man we hem i save ol samting ia be God nomo. Be mi soem long yuwan samting we mi askem stret gud long God blong mekem se bae mi save gat save—hemia long saed blong laef bakegen.\n4 Luk, i gat wan taem we God i jusum we evri man bae i kam fored long ded. Mo taem we bae samting ia i kam, i no gat wan man we i save; be God i save taem we hem i bin jusum.\n5 Nao, sapos bae i gat wan taem, o wan nambatu taem, o wan nambatri taem, we evri man bae i kam fored long ded, i nomata; from God i save evri samting ia; mo i naf blong mi, blong save we hem i olsem—se i gat wan taem we God i bin jusum we evri man bae oli girap long ded.\n6 Nao, i mas i stap wan taem bitwin taem we man i ded mo taem blong laef bakegen.\n7 Mo nao bae mi askem se wanem i hapen long ol sol blong evri man long taem we oli ded go kasem taem we God i bin jusum blong laef bakegen?\n8 Nao sapos i gat moa bitim wan taem we God i jusum blong ol man blong girap i nomata; from evri man i no ded long sem taem, mo hemia i nomata; evri samting i olsem wan dei nomo long God, mo man nomo i kaontem taem.\n9 Taswe, i gat wan taem we God i bin jusum long ol man we bae oli girap long ded; mo i gat wan taem bitwin taem blong ded mo laef bakegen. Mo nao, long saed blong spes blong taem ia, wanem i hapen long ol sol blong evri man, i samting ia we mi bin askem had oltaem long Lod blong save; mo hemia samting ia we mi save.\n10 Mo taem we taem i kam we evri man bae i girap, afta bae oli save se God i save ol taem we hem i bin jusum long man.\n11 Nao, long saed blong ples blong ol sol bitwin ded mo laef bakegen—Luk, wan enjel i bin talem long mi, se ol spirit blong evri man, taem we oli bin aot long bodi ia blong wol, yes, ol spirit blong evri man, sapos oli gud o nogud, bae oli gobak long God we i bin givim laef long olgeta.\n12 Mo afta bae i kam blong hapen se, ol spirit blong olgeta we oli stret bae oli kasem wan ples blong glad, we oli singaotem paradaes, wan ples blong spel, wan ples blong pis, long ples ia bae oli spel long ol trabol mo ol wari, mo ol harem nogud blong olgeta.\n13 Mo afta bae i kam blong hapen se, ol spirit blong ol rabis man, yes, olgeta we oli nogud—from luk, olgeta i no gat wan pis o pat blong Spirit blong Lod; from luk, oli bin jusum ol nogud wok, be i no gudfala wok; taswe spirit blong devel i bin go insaed long olgeta, mo i bin kontrolem haos blong olgeta—mo bae olgeta ia bae oli sakemaot olgeta i go long tudak; bae i gat krae, mo bae oli singaot tumas mo bae oli kakae tut blong olgeta, mo samting ia from ol rabis samting we oli bin mekem, from oli bin go prisena folem tingting blong devel.\n14 Nao hemia ples blong ol sol blong ol nogud man, yes, long tudak, mo bae oli stap wet mo fraet tumas gogo oli kasem bigfala faea blong kros blong God long olgeta; olsem ia nao oli stap long ples ia, semtaem olgeta we i stret oli faenem spel long paradaes, go kasem dei we oli kasem laef bakegen.\n15 Nao, i gat samfala pipol we oli bin andastanem se ples ia we yu harem gud tumas mo ples we sol i stap harem nogud tumas, bifo long laef bakegen, i bin wan fasfala laef bakegen. Yes, mi save talem se oli save singaotem hemia wan laef bakegen, girap blong spirit, o sol, blong go long ples blong harem gud o long ples blong harem nogud, folem ol toktok we i bin kamaot.\n16 Mo luk, bakegen oli bin talem we i gat wan fasfala laef bakegen, wan laef bakegen blong olgeta we oli bin laef bifo, o blong olgeta we oli stap naoia, o blong olgeta we bae oli kam, go kasem taem blong laef bakegen blong Kraes long ded.\n17 Nao, mifala i no ting se fasfala laef bakegen ia, we oli bin tokbaot long fasin ia, i save laef bakegen blong ol sol blong oli save stap long glad o harem nogud. Yu no save ting se hemia i mining blong hem.\n18 Luk, mi talem long yu, No; be hem i minim se sol wetem bodi i joenem bakegen, blong olgeta we oli bin laef long dei blong Adam go kasem taem blong laef bakegen blong Kraes.\n19 Nao, sapos ol sol mo ol bodi blong olgeta we oli bin tokbaot bae oli kam tugeta long wan taem, ol nogud man olsem ol stret man, mi no talem; letem hem i inaf, blong mi talem se olgeta oli kam fored; o long ol narafala toktok, laef bakegen blong olgeta ia, bae i hapen bifo long laef bakegen blong olgeta we oli ded afta long laef bakagen blong Kraes.\n20 Nao, boe blong mi, mi no talem se laef bakegen blong olgeta bae i kam long stret taem blong laef bakegen blong Kraes, be luk, mi givim olsem tingting blong mi nomo, se ol sol mo ol bodi oli kam tugeta blong ol stret man, taem we bae Kraes i kasem laef bakegen, mo gobak blong hem long heven.\n21 Be sapos samting ia i kam long taem blong laef bakegen blong hem o afta, mi no talem; be mi talem hemia nomo, se i gat wan taem bitwin ded mo laef bakegen blong bodi, mo wan ples blong sol we i stap hapi o harem nogud, go kasem taem we God i bin jusum we ol ded bae oli kam aot, mo kambak bakegen, sol tugeta wetem bodi, blong kam stanap long fored blong God, mo kasem jajem folem ol wok blong olgeta.\n22 Yes, hemia i mekem fasin blong putembak i hapen blong ol samting ia we ol profet i bin talem, aot long ol maot blong olgeta.\n23 Sol bae i kambak wetem bodi, mo bodi tugeta wetem sol; yes, mo evri leg mo evri han mo joen bae oli kambak long bodi blong hem; yes, bae i no gat wan pis hea blong hed we bae i lus; be evri samting bae oli kambak bakegen long ol raet mo stret ples blong olgeta.\n24 Mo nao, boe blong mi, hemia fasin blong putembak blong ol samting we ol profet i bin talem, aot long ol maot blong olgeta—\n25 Mo afta bae olgeta we i stret i saen long kingdom blong God.\n26 Be luk, wan ded we i nogud bae i kam long ol nogud man; from we oli ded long saed blong ol samting we i stret; from we oli no klin, mo i no gat wan samting we i no klin we i save kasem kingdom blong God; be bae oli sakemaot olgeta, mo God i tekem olgeta blong kasem ol frut blong wanem oli bin mekem long wol, o ol wok blong olgeta, we i bin nogud; mo oli dringim ol makas blong wan kap we i konkon.


Spot - Wikipedia\nSpot hemi ol kaen aktiviti we yu kompit wetem bodi we, tru long plei nomo or taem oli oganesem, i traem blo yusum, kipim o divelopem skil mo givim entetaenmen long ol man we i stap. I gat plante handred spot we i stap, stat wetem olgeta we i nidim tu man nomo, i go long olgeta we plante handred man i patisipet, maet wetem ol team o oli kompit olsem wanwan man nomo.\nKlosap ol man i luksave spot olsem ol aktiviti we yu mas yusum ol skil blong bodi o ol mit blong bodi, wetem ol bigfala kompitesen olsem Olympic Games i biliv ol spot hem i olgeta we folem tingting ia, mo ol narafala oganaesesen olsem Council of Europe i ting spot i olsem ol aktiviti we yu mas yusum bodi. Be, i gat samfala aktiviti we nem blong olgeta hem i ol gem blong maen, we oli kompit be oli no yusum ol bodi blong olgeta. International Olympic Committee i luksave jes mo brij olsem ol ril spot, mo SportAccord, we hem i wan intanasonal spot oganasesen asoseason, i luksave faef defren spot we yu no yusum bodi blo yu, be oli putum namba long olgeta gem blong maen we yu save tekem olsem oli ril spot.\nKlosap evritaem spot i gat ol rul o kastom, we i stap blo mekemsua se fasin blong kompit i stret, mo i alao stret jajmen blo hapen lo saed blo huia i winim ol gem. Jajmen long saed blo wijwan man i winim wan gem blong ol spot blong bodi i save kam tru long fasin blong winim ol gol o kasem wan laen bifo long ol narafala man, o tru long jajmen blong ol jaj we oli skelem ol defren kaen eria long pefomans, we i tekem tu jajmen long saed blong olsem teknokol pefomans o ol filing we atist i givim.\nKam long "https://bi.wikipedia.org/w/index.php?title=Spot&oldid=32800"\nThis page was last edited on 7 Jun 2014, at 15:24.


Bislama - Sid we Man i Planem\nSid we Man i Planem\n—?Sid blong pastek i save mekem pamken?\nSapos yu planem sid blong pastek long garen blong yu. Sid ya i no save mekem pamken, i save mekem pastek nomo. Baebol i talem se, Wanem sid we man i planem fastaem long garen blong hem, be frut blong hem nomo, man ya bambae i mas kakae (Galesia 6:7)\nLong Vanuatu i gat plante defren kaen jos o skul. Nao ol man oli wosip Kraes long ol defren fasin. Oli tijim ol defren samting tu. Be Jisas hem i stanemap wan skul nomo fastaem, klosap long 2000 yia i pas finis. Mo long sem taem i givim Niutesteman we i joenem hem long en blong Baebol. (Niutesteman ya, i gat 27 buk long hem, i stat long Matiu, i finis long Revelesen). Long evri Baebol, Niutesteman ya i sem mak nomo.\n1 Toktok blong Kraes, i olsem wan sid\nNao Niutesteman ya, i olsem wan sid. Taem Jisas i talem parabol long man we i planem sid, (Luk 8:4-8), i talem se "Sid ya, hemia tok blong God" (Luk 8:11). Sid ya, i save mekem wan kaen skul nomo, i no save mekem narafala. Sid ya, i save mekem wan kaen Kristin man nomo, i no save mekem ol narafala kaen.\n2 Ol defren sid oli mekem ol defren samting\nSapos yu yu planem sid blong pastek long garen blong yu, bae yu save kakae pastek. Be sapos mi mi planem sid blong pamken long garen blong mi, bae mi save kakae pamken. Yumi gat defren kakae from yumi bin planem defren sid.\nLong Vanuatu i gat plante defren kaen jos o skul. ?Olsem wanem? I gat ansa i stap long Seken Jon vas 9. "Man we i ova long mak blong ol tijing blong Kraes, nao i joenem sam moa tok bakegen we i kamaot long tingting blong hem nomo, God i no stap laef long hem." Man ya, i planem defren sid, taswe i mekem defren jos. Man ya, i no mekem jos olsem we Jisas i mekem, from man ya, i no planem sem sid we Jisas i givim long hem.\n3 Ol sid we oli sem mak nomo, oli mekem sem samting nomo\nSapos yu yu planem toktok blong Niutesteman long hat blong ol man long vilej blong yu. Nao yu no joenem tingting blong yu long tok ya. Nao sapos mi mi mekem sem samting long vilej blong mi. Yu ting se yu yu mekem wan Presbyterian jos, mo mi mi mekem wan SDA jos? O yu ting se yu yu mekem wan AOG jos be mi mi mekem wan Katolic jos? !Nogat! From yumi planem sem sid, yumi mekem sem samting.\nJos we yu mekem long vilej blong yu, mo jos we mi mekem long vilej blong mi, tufala jos ya i sem mak olgeta, from tufala i kamaot long wan kaen sid nomo, hemia Niutesteman blong Kraes. Nao tufala jos ya we yumi mekem, tufala i olsem jos we Jisas i mekem samwe long 2000 yia i pas finis.\n4 Yumi no mas jenisem toktok blong Kraes\nLong en blong Niutesteman i talem se, "Sipos man i joenem sam tok long ol tok blong buk ya..." God bambae i panisem man ya. "Mo sipos man i tekemaot sam tok long ol tok we God i givim, we i stap long buk ya..." God bambae i panisem man ya (Revelesen 22:18-19).\nKraes i givim wan Niutesteman nomo, nao kopi blong yu mo kopi blong mi tufala i gat sem toktok long hem. Niutesteman ya i soemaot wan skul nomo we i stap long taem bifo. Mo Niutesteman i save mekem sem skul nomo long tede. Skul ya i kasem sem mak olsem skul we i stap long taem bifo. Niutesteman ya i soemaot wan kaen Kristin man nomo, mo Niutesteman ya i save mekem sem kaen Kristin man long tede. I no save mekem narafala.\nNaoia, yumi mas planem sid we i stret gud long ol hat blong ol man Vanuatu. Mo yumi mas bilif mo obei long gud sid ya nomo.


?Olsem Wanem Blong Winim Wari? | Ol Yangfala Oli Askem\nLANWIS Afrikaans Albanian Amharic Arabic Armenian Azerbaijani Azerbaijani (Cyrillic) Bislama Bulgarian Cebuano Chichewa Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Mandarin (Traditional) Chitonga Croatian Czech Danish Dutch Efik English Estonian Ewe Finnish French Georgian German Greek Hebrew Hiligaynon Hindi Hungarian Iban Icelandic Igbo Iloko Indonesian Isoko Italian Japanese Kazakh Kikaonde Kikuyu Kinyarwanda Kirghiz Kirundi Korean Lingala Lithuanian Macedonian Malagasy Malay Malayalam Maltese Mambwe-Lungu Myanmar Norwegian Nzema Oromo Ossetian Pangasinan Papiamento (Aruba) Papiamento (Curaçao) Persian Polish Portuguese Portuguese (Portugal) Punjabi Romanian Russian Samoan Sepedi Serbian Serbian (Roman) Setswana Shona Silozi Silozi Slovenian Spanish Swahili Swedish Tagalog Tamil Tatar Telugu Thai Tsonga Turkish Turkmen Ukrainian Umbundu Vietnamese Waray-Waray Xhosa Yoruba Zulu\n?Yu stap wari long wanem?\n?I nogud blong wari oltaem?\n?Ol tok ya oli soemaot filing we yu yu gat samtaem?\n“Oltaem mi wari long samting we i save hapen. ‘?Olsem wanem sipos mi aksiden long trak?’ ‘?Olsem wanem sipos plen i kras?’ Mi wari long ol samting we plante narafala oli no wari long olgeta.”—Jali.\n“Mi mi wari oltaem. Mi harem se mi olsem wan rat we i stap traehad blong kamaot long trap, be i no winim wan samting. !Mi wok had oltaem be mi no luk wan gudfala samting we mi mekem!”—Ana.\n“Taem ol narafala oli talem se mi laki from we mi stap skul yet, mi stap tingting se, ‘!Oli no save se skul i mekem mi mi wari tumas!’”—Daniel.\n“Mi harem se mi olsem wan wota we i stap boel we klosap i kafsaed. Mi wari oltaem long samting we bambae i hapen no samting we mi mas mekem.”—Lora.\nSamting we i save hapen: Baebol i talem se long taem blong yumi, “laef bambae i strong tumas mo bambae i had blong winim ol trabol.” (2 Timoti 3:1, NW) From samting ya, wari i save spolem ol yangfala mo ol olfala tu.\nSi, Baebol i talem se i stret blong man i wari long narafala we hem i lavem tumas, mo we i traem mekem hem i glad.—1 Korin 7:32-34; 2 Korin 11:28.\nMo tu, wari i save pusum yumi blong mekem wan samting. Traem tingbaot, se nekis wik yu gat wan eksam long skul. Taem yu wari long eksam ya, samting ya i save pusum yu blong yu stadi naoia. !From samting ya nao, maet yu kasem gudfala mak!\nTaem yu wari smol, hemia i gud. Samting ya i save mekem se yu luksave denja. Yangfala Serina i talem se: “Yu save wari from we yu no stap folem stret rod, mo yu save se yu mas mekem sam jenis blong yu gat pis long tingting blong yu.”—Skelem wetem Jemes 5:14.\nSamting we i save hapen: Wari i save mekem i gud long yu sipos i pusum yu blong mekem wan gudfala samting.\n?Be olsem wanem sipos wari i mekem yu yu gat nogud tingting long evri samting?\nWari i save mekem tingting blong yu i fasfas, be man we i gat gudfala tingting i save givhan long yu\nEksampol: Rijed we i gat 19 yia, i talem se: “Taem wan trabol i kamaot, mi wari long ol defren samting we oli save hapen. Mi tingbaot bakegen mo bakegen, mo i mekem mi mi harem nogud.”\nBaebol i talem se: “Sipos tingting blong man i stap kwaet oltaem, hemia bambae i mekem bodi blong hem i stap gud.” (Ol Proveb 14:30) Be wari i save mekem man i sik, hed i soa mo i raon, bel i soa, mo hat i pam hareap.\n?Yu save mekem wanem sipos wari i no givhan long yu be i spolem yu?\nTingbaot sipos yu stap wari blong nating nomo. Katrin i talem se: “Taem yu wari blong mekem gud wok blong yu, hemia i gud. Be taem yu wari bitim mak, hemia i nogud. Wari i olsem se yu stap pul long wan kenu, be yu no save go samples, from we angka i holemtaet. Taem yu wari, yu wok had be i blong nating nomo.”\nBaebol i talem se: “?Yufala i ting se taem man i stap wari tumas, hem i save ademap wan moa minit long laef blong hem, blong i laef longtaem moa?”—Matiu 6:27, NW.\n?Tok ya i minim wanem? Sipos wari i no givhan long yu blong yu faenem rod blong kamaot long wan problem, bambae i mekem problem ya i kam bigwan moa. Samting we i mowas, se wari i save kam wan problem blong yu.\nTingbaot trabol blong wan dei nomo. Antoni i talem se: “Yu traem tingting gud. Trabol we yu wari long hem tede, ?bambae i stap yet tumora, no long wan manis, no long wan yia, no long faef yia?”\nBaebol i talem se: “Yufala i no mas wari tumas from ol samting blong tumora. Ol wari blong tumora oli blong tumora. Trabol blong wan dei hem i naf finis blong dei ya.”—Matiu 6:34, NW.\n?Tok ya i minim wanem? I krangke blong wari long ol problem blong tumora, maet samting we yu tingbaot i neva hapen.\nLan long samting we yu no save jenisim. Robet i talem se: “I gud yu rere from trabol we i save kamaot, be yu mas save se sam samting yu no save jenisim.”\nBaebol i talem se: “Sam man oli save ron spid be oli no winim resis, . . . Sam man oli gat save be oli no win. Hemia from we samting we oli no tingbaot i save kasem olgeta enitaem nomo.”—Prija 9:11, NW.\n?Tok ya i minim wanem? Samtaem yu no save jenisim samting we i hapen be yu save jenisim tingting blong yu.\nTingbaot samting we i moa impoten. Aleks i talem se: “Mi luk se mi mas kasem save long evri samting we i hapen, i bitim we mi wari long ol smosmol samting we oli no impoten. Mi mas luksave samting we i moa impoten mo wok had long samting ya.”\nBaebol i talem se: “Yufala i save faenemaot ol samting we oli moa impoten.”—Filipae 1:10, NW.\n?Tok ya i minim wanem? Ol man we oli no wari tumas long ol smosmol samting oli no harem nogud tumas long ol trabol.\nStorian wetem narafala. Merilin i talem se: “Taem mi stap long klas sikis, mi stap wari tumas mo mi no wantem gobak long skul long nekis dei. Mi storian wetem papa mo mama blong mi, mo tufala i lesin gud. Mi glad tumas blong toktok wetem tufala. Mi save trastem tufala mo mi no haedem wan samting. Nao mi rere blong go long skul long nekis dei.”\nBaebol i talem se: “Taem man i stap wari, fasin ya i stap mekem tingting blong hem i hevi, be gudfala tok blong fren blong hem i save leftemap tingting blong hem bakegen.”—Ol Proveb 12:25.\n?Tok ya i minim wanem? Papa mo mama no wan fren blong yu, i save givim sam advaes blong daonem wari blong yu.\nPrea. Lora i talem se: “Mi mi stap prea long bigfala voes, mo samting ya i givhan long mi from we mi tokbaot ol wari blong mi, mi no jes tingbaot nomo. Taem mi prea olsem, mi kasem save se Jehova i bigwan moa i bitim ol wari blong mi.”\nBaebol i talem se: “Yufala i mas lego ol wari blong yufala long hem, from we hem i stap tingbaot yufala.”—1 Pita 5:7, NW.\n?Tok ya i minim wanem? Prea i no wan rod blong mekem yumi harem gud nomo, be hem i rod blong toktok wetem Jehova God. God i promes se: “!Mi mi God blong yufala! !Yufala i no seksek! !Mi bambae mi mekem yufala i strong! !Mi bambae mi givhan long yufala!”—Aesea 41:10.\n?Olsem wanem taem yu wari bitim mak?\nLong sam yangfala, wari i kam olsem wan sik. Yangfala Jeni i talem se: “From we mi wari oltaem, hed blong mi i soa, mi no save tingting gud long wan samting, samtaem mi slip fuldei, samtaem mi no save slip nating. Samtaem mi no kakae nating, samtaem mi kakae tumas. Tingting blong mi i no save stap kwaet. Ol smosmol problem oli olsem ol bigbigfala hil.”\nSipos yu wari bitim mak no yu wari longtaem tumas, i gud yu go pas long dokta. Hemia nao samting we Jeni i mekem. Hem i talem se: “Dokta i givim meresin nao mi harem gud mo mi no moa wari tumas.”\nKarisa i talem se: “Taem mi wari, mi talemaot evri samting long Jehova long prea. Nao mi slip gud from we mi save se laef blong mi mo ol problem blong mi oli stap long han blong Jehova. I no gat wan narafala man we mi save trastem olsem hem.”\nSamanta i talem se: “Oltaem mi tingbaot se: ‘I nogud mi stap wari long ol samting we mi no save winim naoia mo long fiuja.’ Mi tingbaot tok blong Jisas long Matiu 6:27, nao mi trastem Jehova mo mi lesin long advaes blong hem.”\nGudfala Helt Long Bodi & Tingting Pis & Glad Ol Yangfala Oli Askem Advaes Long Ol Yangfala\n?Yu Save Mekem Wanem Taem Yu Wari?\n?Mi Save Prea From Wanem Samting?


storian smol: Yumi stadi long buk ya Mak - 4\nOl rispons blong ol man long King ya\nYumi luk finis se fulap man oli glad long Jisas, oli biaen long hem. Be ol Farisi mo ol tija blong Loa oli agensem hem. Nao bae yumi luk sam narafala rispons blong ol man i go long Jisas.\n4.1 Ol rispons blong ol man long Jisas\nOl man oli gat difdifren kaen tingting taem olgeta oli luk Jisas. Sam oli ting se hem i wan gudfala man, sam oli ting se hem i mekem ol samting we oli no stret, sam oli ting se ol wok we hem i mekem hem i kamaot long God, sam oli ting se ol wok we hem i mekem hem i kamaot long Setan. ?Wanem nao tingting blong yu? Bambae yumi luk long pasej ya long Mak 3:7-34.\nOl man oli wantem Jisas i mekem olgeta oli gud bakegen (3:7-12, 20). Plante man oli luk se Jisas i mekem ol sikman oli gud bakegen. Oli glad long hem mo oli folem hem. Be i gat wan kwestin i stap se ?Olsem wanem, bambae oli glad blong folem tok blong Jisas, sipos tok blong hem i strong?\nOl devel oli fraet long hem, oli obei long hem, oli talem ‘yu yu Pikinini blong God’ (3:11-12). Hemia hem i wan strenj samting. From ol man oli no save gud se huia man ya Jisas, be ol devel ya, oli save finis. Mo oli fraet long hem, from oli savegud se hem i gat paoa blong jajem mo panisim olgeta, from hem i King ya we God i putumap hem blong hem i gat olgeta paoa. Ol twelef aposol oli biaen long hem (3:13-19). Jisas i singaotem twelf man blong oli biaen long hem. Ol man ya oli obei long hem mo oli folem hem. Olgeta oli no savegud yet huia man ya Jisas, be bambae oli jes save, mo bambae olgeta oli tekem gud nius blong hem i go long olgeta ples. Bae olgeta oli kasem hadtaem, be bae oli stanap strong. Be yumi luksave se, Mak i bin talem long yumi finis se wan long olgeta bambae i letem Jisas i go long han blong ol enemi blong hem (3:19).\nSam oli talem se Jisas i gat wan devel i stap long hem (3:22-30). Sam tija blong Loa oli bin kam long Galili mo oli talem se Jisas i save ronemaot ol devel from hem i wok long paoa blong Setan. Olgeta oli ting se Jisas i gat paoa blong Setan, se wok blong Tabu Spirit hem i wok blong Setan. Hemia wan tok nogud we i nogud tumas. Be Jisas i stap soemaot se hem i winim Setan mo wok blong Setan bambae i finis.\nOl man oli talem se hed blong hem i krangke (3:20-21). I gat sam man we oli talem se hed blong Jisas i krangke. Sam man oli harem tok blong Jisas, oli luk ol wok we hem i bin mekem mo oli ting se hed blong hem i krangke. Olgeta oli no glad long hem mo oli no agensem hem. Oli ting nomo se hed blong hem i krangke.\nOl man we oli mekem ol samting we God i wantem (3:31-34). Stret mama blong Jisas mo ol stret brata blong hem oli stap afsaed long haos ya we Jisas i stap insaed long hem mo oli kam blong tekemaot Jisas. Be Jisas i talem se olgeta we oli mekem ol samting we God i wantem, olgeta nao famle blong hem. Olgeta nao brata blong hem, mama blong hem mo sista blong hem. Hem i wan bigfala samting blong talem! ?Olsem wanem? ?Yu yu sista no brata blong Jisas?\n4.2 Jisas i talemaot wan parabol blong tokbaot ol rispons long hem\nNao long 4:1-20 Jisas i talem wan parabol blong tokbaot hao nao ol man bambae oli tingbaot hem o rispon long hem. Hemia parabol long man we i planem sid.\nRidim Mak 4:1-9 mo 4:13-20 mo fulumap ol spes insaed long tebol ya.\nol vesWanem kaen graonTaem sid i folfoldaon long hem, wanem i stap kamtru?Hemia wan pija tok blong wanem?\n4, 14-15Blong ol man we oli harem tok ya be oli no bilif long hem. Setan i kam i tekem tok ya.\n5-6, 16-17Ol sid oli gru kwik i kam antap be rus blong olgeta oli no godaon gud mo taem san i saen, oli drae oli ded.\n7, 18-19Graon we hem i ples blong ropnil\n?Tingbaot bakegen ol rispon blong ol man long Jisas long 3:7-34. ?Olgeta oli olsem wanem kaen graon?\n?Be olsem wanem long yu? ?Yu yu harem tok ya? ?Yu yu bilif long Jisas, se hem i King ya we God i sanem i kam?\n?Wanem nao ol samting long laef blong yu we i olsem graon we i gat ston? O ?Wanem nao ol samting blong mekem yu yu gat hadtaem?\n?Olsem wanem nao bae yu mekem rere yu wan blong yu no foldaon long ol taem ya we hadtaem i kam kasem yu?\n?Wanem nao ol samting long laef blong yu we i olsem ples blong ropnil? O ?Wanem nao bae i mekem yu tingting tumas long laef ya, yu fogetem se Jisas hem i King blong yu?\n?Bae yu mekem rere yu wan blong yu no foldaon long ol samting ya olsem wanem?\n?Hao nao bae yu wok blong yu karem frut oltaem long laef blong yu?\n4.3 Ol narafala parabol we oli tokbaot rod blong ol man oli luksave se Jisas hem i King\nOl parabol ya oli talemaot se Bambae King ya i winim evrisamting, nomata we naoia i luk olsem King ya i no strong tumas.\nLaet we oli kavremap long baket (Mak 4:21-25). Sapos man i tekem laet i kam insaed long wan haos, bambae hem i kavremap hem? Nogat! Bambae hem i putum long stret ples blong hem! Jisas i talem se evrisamting we man i haedem, God bambae i tekem, i putum long stret ples blong hem. Wanem nao mining blong parabol ya? Jisas i kam long wol ya. Be ol man oli no luksave se hem i King we God i sanem i kam. Hem i kam olsem wan man nomo mo plante man oli agensem hem, mo bambae oli kilim hem i ded. I olsem we King ya i haed, oli kavremap hem long baket. Be bambae God i tekem hem i putum hem long stret ples blong hem, long stret ples blong King, mo bambae yumi evriwan i save luk hem.\nSid ya we i stap gru (Mak 4:26-29). Wan man i planem sid long garen blong hem. Nao sid ya i stap gru, oltaem nomo, nomata we man ya i gowe. Bambae plan ya i kam antap, mo i gat plante frut, mo man ya bae i kam tekemaot frut. Jisas i talem parabol ya from naoia, taem hem i stap long wol, i olsem we hem i planem sid. Mo hem i nomo stap long wol ya. Be sid ya i stap gru yet, nomata we hem i nomo stap. Mo bambae plante man oli luksave se hem i King blong olgeta. Mo taem hem i kambak bambae hem i karem ol frut, ol man we oli luksave se hem i King.\nSid we i smol tumas (Mak 4:30-34). Sid ya i smol we i smol be taem hem i kam antap hem i bigwan hem i winim ol narafala tri mo olgeta pijin ol stap long hem, oli sef long taem ya. Ol man blong Jisas, oli no plante tumas. Be bambae i gat plante man oli luksave se hem i King, oli kam long hem, oli sef long jajmen we bambae i kam.\nI'm interested to know how women at Talua (and further afield?) are responding to your studies in Mark's gospel??Alison\nHi Alison,The women at Talua love sitting under the word of God. I have taught this course a few times and these are my class notes. They probably need more work for other people to use them, but I if I sit around waiting until that happens, they won't help anyone.The study posts are getting more hits than other posts, but I've had no feedback to say who and why.


?From Wanem God i Letem Man i Safa? — Wajtaoa LAEBRI LONG INTENET\nbh jap. 11 ol pej 106-114\n?FROM WANEM PLANTE TUMAS MAN OLI STAP SAFA?\nWAN IMPOTEN KWESTIN I STANAP\n?FROM WANEM GOD I LETEM SAMTING YA I GOHED BLONG LONGTAEM?\n?BAMBAE YU YU YUSUM PRESEN YA BLONG GOD OLSEM WANEM?\n?From Wanem Ol Man Oli Safa??Baebol i Tijim Wanem?\n?Baebol i Talem Wanem?Wajtaoa Pablic—2017\n?From Wanem Fasin Safa i Mas Finis i No Longtaem?Wajtaoa—2007\n?Wanem kwestin i stanap long garen blong Iden?\n?Olsem wanem God bambae i karemaot ol trabol we oli stap mekem man i safa?\n1, 2. ?Ol man tede oli safa from wanem samting? ?Mo from samting ya plante man oli askem wanem kwestin?\nLONG wan kantri we faet i bin gohed long hem plante yia finis, plante taosen woman mo pikinini oli ded. Ol man oli hivimap ded bodi blong olgeta ya mo oli berem evriwan long wan bigfala hol. Ale, oli stanemap sam saen i goraon long bigfala gref ya. Long wanwan saen ya oli raetem kwestin ya se: “?From wanem?” Yes, taem ol man oli harem nogud bitim mak, samtaem oli askem kwestin ya. Taem faet, disasta, sik no narafala man i kilim i ded wan fren no famle blong olgeta, i spolem haos blong olgeta, no maet i mekem olgeta wanwan oli safa, oli askem kwestin ya. Oli wantem save from wanem trabol ya i kasem olgeta.\n2 ?From wanem God i letem man i safa? ?Sipos Jehova God i gat olgeta paoa, i gat lav, waes, mo stret fasin, from wanem wol ya i fulap long ol man we oli no laekem narafala man mo ol man we oli mekem i no stret? ?Yu yu bin askem ol kwestin ya samtaem?\n3, 4. (a) ?Wanem i soem se i stret blong askem kwestin blong save from wanem God i letem man i safa? (b) ?Wanem tingting blong Jehova long saed blong rabis fasin mo fasin safa?\n3 ?Olsem wanem? ?I stret blong askem from wanem God i letem man i safa? Sam man oli ting se man we i askem kwestin ya hem i no gat bilif, no maet oli ting se hem i no soem respek long God. Be taem yumi ridim Baebol, yumi luk se ol man blong God tu, we oli gat bigfala ona long God, oli bin askem ol kwestin ya. Tingbaot profet Habakuk. Hem i bin askem long Jehova se: “?From wanem yu letem mi mi stap luk ol trabol ya olsem? ?Bambae yu yu stap lukluk ol trabol ya gogo kasem wetaem? Naoia raonabaot long mi, ol man oli stap faet oli stap kilkilim olgeta, mo oli stap spolem olgeta samting. Olbaot long evri ples, ol man oli stap rao, mo oli stap faet.”—Habakuk 1:3.\nBambae Jehova i finisim fasin safa\n4 ?Jehova i tok strong long profet Habakuk from we hem i askem ol kwestin ya? Nogat. God i putum ol tok ya blong Habakuk long Baebol. Mo tu, God i halpem Habakuk blong kasem klia save long bisnes ya mo i mekem bilif blong hem i kam strong moa. Jehova i wantem mekem samting ya long yu tu. Yumi no mas fogetem wanem we Baebol i talem se ‘hem i stap tingbaot yumi.’ (1 Pita 5:7) God i no laekem rabis fasin mo i no laekem tu blong luk man i safa. Filing we hem i gat long saed ya i strong moa i bitim filing we man i gat. (Aesea 55:8, 9) ?Sipos i olsem, from wanem wol ya i fulap long fasin safa mo trabol?\n5. ?Wanem risen we sam lida blong skul i givim blong eksplenem from wanem man i safa? ?Be Baebol i tijim wanem?\n5 Ol man long ol defdefren skul oli askem ol lida blong skul blong olgeta se from wanem i gat plante tumas trabol long wol. Plante taem oli kasem ansa olsem se hemia wil blong God mo se, longtaem bifo finis, God i bin makemaot olgeta samting we oli mas hapen, wetem ol bigfala trabol tu. Ol lida blong skul oli talem tu se, ol wei blong Bigman oli haed, yumi no naf blong kasem save long olgeta. Mo oli talem se God nao i mekem man i ded—wetem ol pikinini tu—from we hem i wantem we oli go stap wetem hem long heven. Be yu yu lanem finis se Jehova God i no stamba blong samting we i rabis. Baebol i talem se: “!God i gat olgeta paoa! ?Yufala i ting se hem i save mekem samting we i no stret?”—Job 34:10.\n6. ?From wanem plante man oli mekem mastik ya blong ting se God nao i mekem man i safa?\n6 ?Yu yu save from wanem plante man oli mekem mastik ya blong ting se God nao i stamba blong fasin safa long wol? Plante taem oli talem se hemia fol blong God from we oli ting se God nao i stap rulum wol ya. Oli no gat save long wan trutok blong Baebol we i impoten tumas. Yu yu lanem trutok ya finis long Japta 3 long buk ya. Yu lanem se man we i rili stap rulum wol ya naoia, hemia Devel Setan.\n7, 8. (a) ?Olsem wanem wol ya i soemaot fasin blong man we i rul long hem? (b) ?Olsem wanem sin mo ‘ol samting we yumi no tingbaot’ oli mekem man i safa?\n7 Baebol i tok klia nomo se: “Olgeta man blong wol ya oli stap long paoa blong Setan.” (1 Jon 5:19) Taem yu tingting gud long tok ya, ating ol samting oli kliagud nao long tingting blong yu. Ol samting we oli stap hapen long wol ya oli soemaot fasin blong rabis enjel ya we i stap “giaman long olgeta man long wol, i lidim olgeta oli go krangke.” (Revelesen 12:9) Setan i no laekem ol man, hem i man blong giaman, mo hem i wantem nomo blong mekem narafala i harem nogud. Taswe, ol man long wol ya we i stap aninit long paoa blong hem, oli no laekem narafala man, oli stap giagiaman long olgeta, mo oli wantem mekem narafala i harem nogud. Hemia wan risen from wanem wol ya i fulap long trabol.\n8 Wan narafala risen from wanem trabol i fulap long wol ya, hemia yumi bin tokbaot smol long Japta 3, se ol man oli no stret gud olgeta, oli gat sin stat long taem ya we Adam mo Iv tufala i agensem God long garen blong Iden. Ol sinman oli gat fasin ya blong wantem kasem paoa antap long narafala, mo from samting ya nao i gat ol faet, i gat man i mekem i strong tumas long narafala, mo ol man oli safa. (Prija 4:1; 8:9) Wan narafala risen bakegen from wanem i gat trabol, hemia se “samting we yumi no tingbaot, i save kamaot long yumi enitaem nomo.” (Prija 9:11, NW ) Jehova i no rulum wol, taswe hem i no stap protektem olgeta man, ale ol man oli safa from we samtaem oli stap stret long ples we trabol i kamaot long hem.\n9. ?From wanem yumi sua se Jehova i gat wan gudfala risen blong letem fasin safa i stap gohed?\n9 Yumi harem gud blong save se i no God we i stap mekem man i safa. I no God we i mekem ol faet i kamaot. I no God we i pulum man blong kilim narafala man i ded mo blong mekem i strong tumas long narafala man. Mo i no God tu we i stap mekem ol disasta oli spolem laef blong man. Be yumi nidim yet blong save se, ?From wanem Jehova i letem man i safa? Sipos hem i God ya we i gat Olgeta Paoa, hem i gat paoa blong stopem ol trabol ya. ?Ale from wanem hem i no mekem wan samting? God ya blong lav we yumi stat blong save hem finis, i mas gat wan gudfala risen blong mekem olsem.—1 Jon 4:8.\n10. ?Setan i putum kwestin long saed blong wanem, mo hem i mekem samting ya olsem wanem?\n10 Blong faenemaot from wanem God i letem man i safa, yumi mas tingting i gobak long taem ya we trabol i kasem man fastaem. Taem Setan i pulum Adam mo Iv blong brekem loa blong Jehova, wan impoten kwestin i stanap. Setan i save se Jehova i gat bigfala paoa, taswe hem i no putum kwestin long saed blong paoa blong Jehova. Defren olgeta, Setan i putum kwestin long saed blong raet we Jehova i gat blong rul. Setan i talem se God i stap giaman mo i stap haedem sam gudgudfala samting long ol man blong hem. Taem hem i talem olsem, hem i stap minim se Jehova i no stap rulum man long fasin we i gud. (Jenesis 3:2-5) Setan i wantem minim se ol man oli save harem gud moa sipos oli no stap aninit long rul blong God. Tru ya, hem i go stret agensem hae rul blong Jehova, i agensem raet we Jehova i gat blong rul.\n11. ?From wanem Jehova i no kilim i ded ol stronghed ya long Iden?\n11 Adam mo Iv, tufala i agensem Jehova. I olsem we tufala i talem se: ‘Yumitu no nidim Jehova blong i rulum yumitu. Yumitu naf nomo blong save wanem samting i gud mo wanem samting i nogud.’ ?Olsem wanem Jehova i save stretem bisnes ya? ?Olsem wanem hem i save tijim olgeta man wetem ol enjel tu se tingting ya i rong, mo se rul blong hem nomo i beswan? Maet sam man oli tingting se God i sud kilim i ded trifala stronghed ya wantaem nomo mo wokem sam narafala man bakegen. Be Jehova i talemaot finis tingting blong hem, hemia blong fulumap wol ya wetem ol pikinini blong Adam mo Iv. Mo hem i wantem we olgeta ya oli laef long paradaes long wol. (Jenesis 1:28) Oltaem nomo, samting we Jehova i talem i mas kamtru. (Aesea 55:10, 11) Mo tu, sipos Jehova i kilim i ded trifala stronghed ya long garen blong Iden, bambae hem i no ansa long kwestin ya we i bin stanap, long saed blong raet we hem i gat blong rulum ol man.\n12, 13. Givim wan pijatok blong soemaot from wanem Jehova i letem Setan i rulum wol ya mo from wanem God i letem ol man oli rulum olgeta.\n12 I gud yumi tingbaot wan pijatok. Tingbaot se wan tija i stap talem long ol studen blong hem olsem wanem oli save faenem ansa long wan kwestin we i had. Wan long ol studen we i stap, hem i gat save be hem i stronghed, ale hem i talem se rod we tija i folem blong faenem ansa long kwestin ya i rong. I olsem we hem i stap talem se tija i no naf blong tij. Ale studen ya i talem se hem i save wan rod we i moagud, blong faenem ansa long kwestin ya. Sam narafala studen oli ting se hem i tok tru, ale olgeta tu oli mekem stronghed. ?Tija bambae i mekem wanem? ?Ol narafala studen bambae oli tingting olsem wanem sipos hem i sakemaot ol stronghed ya long klasrum? Maet samting ya bambae i mekem we olgeta tu oli bilivim ol stronghed ya. Ale maet oli no moa gat respek long tija ya, mo maet oli ting se hem i mekem olsem from we hem i fraet se ol stronghed ya bambae oli soemaot se hem i rong. ?Be olsem wanem sipos tija ya i letem stronghed studen ya i soemaot long ol narafala studen olsem wanem hem bambae i faenem ansa blong kwestin ya?\n?Studen i naf blong tij moagud i bitim tija?\n13 Jehova i mekem wan samting we i sem mak long wanem we tija ya i mekem. Tingbaot se taem trifala ya i stap toktok agensem God long garen blong Iden, i no trifala nomo i stap. I gat plante milian enjel oli stap wajem bisnes ya. (Job 38:7; Daniel 7:10) Wei we Jehova i jusum blong stretem bisnes ya i save gat paoa long tingting blong olgeta enjel ya, mo long ol narafala man tu we oli kam biaen. ?Ale, Jehova i mekem wanem? Hem i letem Setan i soemaot olsem wanem hem i save rulum ol man. Mo tu, God i letem ol man oli rulum olgeta aninit long Setan.\n14. ?Wanem gudfala frut bambae i kamaot long desisen ya we Jehova i tekem blong letem ol man oli rulum olgeta?\n14 Tija ya long pijatok blong yumi, i save finis se ol stronghed studen ya oli rong. Be hem i save se sipos hem i letem janis long olgeta blong traem pruvum toktok blong olgeta, bambae ol narafala studen oli save luksave klia hu i tru mo hu i giaman. Ale, taem ol stronghed studen ya bambae oli no naf blong ansa long kwestin ya, ol narafala studen bambae oli luksave se tija nomo i naf blong tijim olgeta. Nao biaen, sipos tija i putumaot eni studen we i mekem stronghed bakegen, bambae ol studen oli save se tija i mekem i stret nomo. Long sem fasin, Jehova i save se olgeta man mo enjel we oli gat gud hat bambae oli luk se Setan mo ol stronghed enjel blong hem oli giaman nomo mo se ol man oli no naf blong rulum olgeta. Bambae oli luksave trutok ya we Jeremaea i bin luksave bifo se: “Hae God. Mi mi save we i no gat man i save wanem samting bambae i kamtru long laef blong hem, mo we i no gat man i save kam bos long laef blong hem.”—Jeremaea 10:23.\n15, 16. (a) ?From wanem Jehova i letem ol man oli safa blong longtaem? (b) ?From wanem Jehova i no blokem ol trabol blong oli no kasem ol man?\n15 ?From wanem Jehova i letem ol man oli safa blong longtaem? ?Mo from wanem hem i no blokem ol nogud samting, blong oli no kasem ol man? Ale, tingbaot pijatok blong tija ya bakegen. ?Wanem tu samting we tija ya bambae i no save mekem long ol stronghed studen ya? Faswan samting, tija ya bambae i no stopem stronghed studen ya. Hem i letem hem i soemaot rod we hem i ting se i stret. Seken samting, tija ya bambae i no givhan long studen ya blong pruvum toktok blong hem. Long sem fasin, tingbaot tu samting we bambae Jehova i no save mekem. Faswan samting, taem Setan mo olgeta we oli biaenem hem oli traem pruvum se toktok blong olgeta i tru, Jehova i no save blokem olgeta. From samting ya, Jehova i givim inaf taem long olgeta. Long ol taosen yia we man i laef long wol ya, oli bin gat janis blong traem plante defdefren kaen rul no gavman. Save blong man i kam antap long saed blong saens mo narafala save bakegen, be nogud fasin, fasin pua, fasin blong brekem loa, mo ol faet oli gohed nomo blong kam antap. Olgeta samting we oli bin hapen long taem we i pas oli soemaot i klia nomo se rul blong man i mestem mak blong hem.\n16 Seken samting, Jehova i no halpem Setan blong rulum wol ya. Sipos God i blokem ol trabol oltaem blong oli no kasem man, bambae hem i sapotem tok blong ol stronghed enjel mo ol man ya. Sipos God i mekem olsem, bambae ol man oli ting se oli naf nomo blong rulum olgeta from we i no gat trabol i kasem olgeta. Tru ya, sipos Jehova i blokem ol trabol, i olsem we hem i sapotem giaman tok blong olgeta ya. Be, “God i no save giaman.”—Hibrus 6:18.\n17, 18. ?Jehova bambae i mekem wanem long ol trabol we oli kamaot aninit long rul blong ol man mo Setan?\n17 ?Be olsem wanem long olgeta trabol, mo ol man we oli bin safa long taem ya we God i letem Setan i pruvum tok blong hem? Yumi no mas fogetem wan samting, hemia se Jehova i gat olgeta paoa. Taswe, hem i naf mo i wantem tu, blong mekem we ol man oli no moa safa. Yumi lanem finis se wol blong yumi we ol man oli stap spolem, be God bambae i mekem i kam Paradaes. Ol trabol we oli kamaot long sin bambae oli finis taem ol man oli bilif long ransom sakrefaes blong Jisas, mo ded bambae i finis taem ol dedman oli laef bakegen. Olsem nao, bambae God i yusum Jisas blong “brekemdaon ol wok we Setan i mekem.” (1 Jon 3:8) Bambae Jehova i mekem olgeta samting ya oli kamtru long stret taem blong hem. Yumi mas glad we hem i no hareap tumas blong stretem bisnes ya, from we taem hem i soemaot longfala tingting nao, hem i givim janis long yumi blong lanem trutok mo blong mekem wok blong hem. (2 Pita 3:9, 10) Naoia God i stap lukaot ol man we oli wantem wosipim hem mo i halpem olgeta blong stanap strong tru long eni hadtaem we oli save kasem long wol ya we i fulap long trabol.—Jon 4:23; 1 Korin 10:13.\n18 Maet samfala oli tingting se, olgeta trabol ya oli no save kamaot sipos God i bin wokem Adam mo Iv fastaem long wan fasin we tufala i no save kam stronghed. ?Be olsem wanem? ?Samting ya i tru? Blong ansa long kwestin ya, yu mas tingbaot wan sas presen we Jehova i givim long yu.\nGod bambae i halpem yu blong stanap strong taem yu safa\n19. ?Wanem sas presen we Jehova i givim long yumi? ?Mo from wanem yumi mas tinghae long presen ya?\n19 Olsem yumi luk long Japta 5, God i wokem ol man long fasin ya we oli fri blong jusum samting. ?Yu yu luksave se presen ya i sas tumas? God i wokem plante anamol, mo olgeta evriwan ya oli mekem samting folem waes we God i putum finis insaed long olgeta taem hem i bin wokem olgeta. (Ol Proveb 30:24) Ol man oli wokem sam masin we, taem yumi onem, oli mekem samting folem program we man i putum blong oli mekem, oli no save jusum blong mekem wan narafala samting. ?Yu ting se bambae yumi save glad sipos God i wokem yumi olsem wan masin? Nogat. Yumi glad se yumi fri blong jusum se bambae yumi wanem kaen man, yumi glad blong save jusum ol fren blong yumi mo plante narafala samting bakegen. Yumi ol man, yumi laekem blong stap fri, mo God i wantem we yumi gat fasin fri ya.\n20, 21. ?Wanem beswan rod blong yusum fasin fri ya we God i givim? ?Mo from wanem yumi mas wantem blong mekem olsem?\n20 Jehova i no wantem we man i mekem wok blong Hem from we narafala i stap fosem hem. (2 Korin 9:7) Tingbaot. ?Weswan long tufala samting ya i save mekem wan mama i hapi—taem pikinini i talem se hem i laekem mama blong hem from we narafala i pusum hem blong talem tok ya, no sipos tok ya i kamaot long hat blong pikinini? Taswe i impoten blong tingbaot se, ?From we Jehova i wokem yu we yu fri blong jusum samting, bambae yu yu yusum fasin fri ya olsem wanem? Setan, Adam, mo Iv, trifala ya i yusum fasin fri blong trifala long wan rod we i nogud. Trifala i sakemaot Jehova God. ?Yu bambae yu mekem wanem?\n21 Yu yu gat janis blong yusum nambawan presen ya long beswan rod. Yu save joen wetem ol milian man ya we oli stanap long saed blong Jehova. Oli mekem God i glad from we oli wok had blong pruvum se Setan i wan man blong giaman, mo se Setan i no naf nating blong rul. (Ol Proveb 27:11) Yu tu yu save mekem olsem sipos yu jusum stret rod blong laef. Nekis japta bambae i tokbaot samting ya.\nI no God we i stamba blong olgeta trabol long wol.—Job 34:10.\nTaem Setan i talem se God i giaman mo i stap haedem sam gudfala samting long ol man, Setan i agensem raet we Jehova i gat blong rulum man.—Jenesis 3:2-5.\nBambae Jehova i yusum Pikinini blong hem olsem King blong Kingdom blong Mesaea, nao bambae hem i karemaot fasin safa mo ol narafala trabol long man.—1 Jon 3:8.


Beswan Praes Long Laef Blong Mi—Wan Top Man Blong Plei Tenis\nBaebol i Jenisim Laef Blong Man\nLANWIS Abua Afrikaans Albanian Amharic Arabic Armenian Azerbaijani Baoule Bashkir Belize Kriol Bicol Bislama Boulou Bulgarian Cambodian Catalan Cebuano Chichewa Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Mandarin (Traditional) Chitonga Croatian Czech Danish Dutch Efik English Estonian Ewe Faroese Fijian Finnish Fon French Ga Georgian German Greek Gun Haitian Creole Hausa Hebrew Hiligaynon Hindi Hungarian Iban Icelandic Igbo Iloko Indonesian Isoko Italian Japanese Kabuverdianu Kannada Kikamba Kikaonde Kikuyu Kiluba Kinyarwanda Kirghiz Kirundi Korean Kwanyama Latvian Lingala Lithuanian Macedonian Malagasy Malay Malayalam Maltese Mambwe-Lungu Maya Mongolian Moore Myanmar Nahuatl (Northern Puebla) Ndebele (Zimbabwe) Nepali Norwegian Nzema Okpe Oromo Ossetian Pangasinan Papiamento (Curaçao) Persian Polish Portuguese Portuguese (Portugal) Punjabi Quechua (Cuzco) Quichua (Imbabura) Rarotongan Romanian Romany (Macedonia) Romany (Macedonia) Cyrillic Russian Sango Sepedi Serbian Serbian (Roman) Setswana Seychelles Creole Shona Sidama Silozi Silozi Slovenian Solomon Islands Pidgin Spanish Sunda Swahili Swedish Tagalog Tamil Tarascan Tatar Telugu Thai Tigrinya Tiv Tojolabal Tsonga Turkish Twi Tzotzil Uighur (Cyrillic) Ukrainian Urdu Urhobo Uzbek Uzbek (Roman) Vietnamese Waray-Waray Welsh Yoruba Zapotec (Isthmus) Zulu\nBeswan Praes Long Laef Blong Mi\nVeli Paloheimo i talem stori ya\nYIA WE MI BON: 1967\nBIFO: WAN TOP MAN BLONG PLEI TENIS\nLAEF BLONG MI BIFO\nMi gruap long wan kwaet ples we i stap aotsaed long taon blong Tampere, long Finlan. Famle blong mi i no strong tumas long jos, be oli tinghae long edukesen mo ol gudfala fasin. Mama blong mi i blong Jemani. Taswe taem mi smol mi spenem samtaem long Wes Jemani, long ples we tufala abu blong mi i laef long hem.\nMi laekem spot stat taem mi smol. Mi plei plante defren kaen spot taem mi smol, be taem mi gat 14 yia, mi jusum blong plei tenis. Taem mi gat 16 yia, mi stap kasem trening blong tenis tu o tri taem long wan dei. Mi tren long skul blong tenis, mo biaen mi tren mi wan long aftenun. Mi laekem tumas ol defren samting we tenis i mekem long mi. Tenis i mekem se mi save stretem tingting mo bodi blong mi. Nating se mi laekem joen wetem ol fren blong mi mo dring bia samtaem, be neva mi gat trabol wetem drag mo alkol. Mi spenem ful laef blong mi long tenis nomo, hemia nao faswan samting long laef blong mi.\nTaem mi gat 17 yia, mi stat blong plei long ol tunamen blong ATP. * Afta we mi winim plante tunamen, mi go plei long ol narafala kantri. Taem mi gat 22 yia, mi kam wan long ol 50 top man blong plei tenis raon long wol.\nBlong plante yia, mi travel raon long wol blong plei tenis. Mo mi luk sam naes ples long wol, be mi luk tu se ol problem long fulwol olsem, ol nogud fasin, problem blong drag, mo ol problem blong envaeronmen. Eksampol, taem mi stap long Yunaeted Stet, oli talem long mifala blong no go long sam taon from nogud fasin i strong long ples ya. Ol samting ya oli mekem mi mi harem nogud tumas. Antap long hemia, nating se mi stap mekem wan samting we mi laekem tumas, be long en blong dei mi harem se laef blong mi i no gat mining.\nBAEBOL I JENISIM LAEF BLONG MI\nGelfren blong mi, Sanna, i stat blong stadi Baebol wetem ol Witnes blong Jehova. Mi harem se i fani blong luk se hem i stap joenem wan jos, be mi no agensem hem taem hem i stap stadi Baebol. Long 1990, mitufala i mared mo long nekis yia blong hem, hem i baptaes olsem wan Witnes blong Jehova. Long saed blong mi, mi no wan man blong jos, nating se mi bilif se i gat wan God. Mi tingbaot se abu woman blong mi blong Jemani i stap ridim Baebol plante taem, mo hem i tijim mi olsem wanem blong prea.\nWan dei, taem mi mo Sanna i go visitim wan narafala kapol we oli Witnes, hasban we nem blong hem Kari, i soem long mi ol profet tok blong Baebol long saed blong “ol las dei.” (2 Timoti 3:1-5) Samting ya i rili tajem hat blong mi, from mi luksave from wanem wol i fulap long ol nogud fasin. Mitufala i no tokbaot tumas ol samting long saed blong jos long dei ya. Be stat long taem ya, mi mo Kari i stap stori long saed blong Baebol, mo mi luk se evri samting we mi lanem oli stret nomo. From mi bisi mo travel oltaem i had blong mitufala i mit tugeta oltaem, be Kari i no lego. Hem i raetem leta long mi blong ansa long ol kwestin we mi askem taem mitufala i stap stadi. Baebol i ansa stret nomo long ol bigfala kwestin blong laef, mo sloslo mi stat blong luk bigfala mesej blong Baebol, hemia se Kingdom blong God bambae i mekem stamba tingting blong Jehova i kamtru. Taem mi lanem nem blong God, Jehova, mo mi luk samting we hem i mekem blong yumi, samting ya i tajem hat blong mi bigwan. (Ol Sam 83:18) Samting we i tajem hat blong mi moa, hemia presen ya ransom sakrefaes, hem i no jes wan samting we Jehova i mekem from we hem i mas mekem, be hem i mekem from we hem i lavem yumi tumas. (Jon 3:16) Mi lanem tu se mi gat janis blong save kam fren blong God mo laef olwe long wan paradaes long wol we i gat pis. (Jemes 4:8) Mi stat blong askem long mi wan se, “?Olsem wanem mi save soem se mi gat tangkiu?”\nMi tingting plante long laef blong mi. Mi lanem long Baebol se man i harem gud moa taem hem i givim samting, mo mi harem se mi wantem tokbaot bilif blong mi long ol narafala. (Ol Wok 20:35) From mi wan top man blong plei tenis, mi stap aot long haos samwe long 200 dei long wan yia blong go plei long ol tunamen. Laef blong famle blong mi i bisi from mi nomo, ol trening blong mi, ol program blong mi, mo wok blong mi. Mi luksave se mi mas mekem jenis.\nMi save se plante man bambae oli no kasemsave desisen blong mi blong no moa plei spot. Be blesing ya blong save Jehova mo kasem laef we i no save finis i wan samting we i gud moa bitim eni praes we mi save kasem taem mi plei tenis, taswe i isi nomo blong mi mekem desisen blong lego spot. Mi gat strong tingting blong no lesin long ol samting we maet ol narafala oli talem, hemia wan desisen we mi mekem. Wan vas blong Baebol we i leftemap tingting blong mi blong stanap strong hemia Ol Sam 118:6 we i talem se: “Oltaem [Jehova] i stap wetem mi, nao bambae mi mi no save fraet. Man i no save mekem wan samting blong spolem mi.”\nLong sem taem ya, sam sponsa oli wantem givim wan bigfala mane long mi blong mi save plei tenis blong plante yia we mi no wari long wan samting. Be, mi mekem desisen finis, taswe mi no akseptem samting ya mo mi no moa plei long ol tunamen blong ATP. Mi gohed blong stadi Baebol, mo long 2 Julae 1994, mi baptaes olsem wan Witnes blong Jehova.\nLAEF BLONG MI NAOIA\nLong saed blong mi, mi no gat plante trabol blong mi save tingbaot God. Mo mi no luk mi wan olsem wan man we i stap lukaotem trutok. Mi luk se laef blong mi i gud mo mi no wantem askem sam moa samting bakegen. Be, i olsem se trutok i stap wet long mi blong mi faenem hem, hemia wan samting we mi no ting se bambae i hapen. !Mo taem mi faenem, mi luk se laef blong mi i gat mining mo i kam gud moa. Hemia wan samting we mi neva tingbaot! Famle blong mi i kam strong mo joen moa bitim bifo. Mo mi glad tumas se trifala boe blong mi i folem ol step blong mi, i no olsem wan man blong spot, be olsem ol Kristin.\nMi laekem blong plei tenis yet. Long ol yia we i pas mi stap mekem sam samting we i joen wetem tenis blong kasem smol mane. Eksampol, mi wok olsem wan koj mo wan maneja blong tenis. Be naoia laef blong mi i no moa bisi tumas long spot. Bifo, mi tren plante aoa evri wik blong kam wan jampion blong tenis. Naoia, olsem wan man blong talemaot gud nius fultaem, mi glad blong yusum taem blong mi blong halpem ol narafala blong lanem mo folem ol rul blong Baebol we oli jenisim laef blong mi. Mi glad tumas taem mi putum fasin fren blong mi wetem Jehova long fasples mo taem mi tokbaot long ol narafala hop blong mi blong gat wan gudfala fiuja.—1 Timoti 6:19.\n^ par. 10 ATP i minim Association of Tennis Professionals. Hem i wan bodi we i lukaot long ol top man blong plei tenis long ol defdefren ples. Long ol tua blong ATP yu plei long ol tunamen blong kasem poen mo winim ol praes. Ol poen we yu skorem long ol tunamen ya, oli mekem se yu kam wan top man blong plei tenis raon long wol.\nBaebol i Jenisim Laef Blong Man Ekspiriens Blong Ol Witnes Blong Jehova\nI Luk Olsem Se Mi Gat Evri Samting We Mi Stap Tingbaot\n!Mi Laekem Besbol Tumas!


Shefa Digicel Supa Ligue hemi endem olgeta Pool B gems blong hem | Sports | dailypost.vu\nShefa Digicel Supa Ligue hemi endem olgeta Pool B gems blong hem\nShefa Digicel Supa Ligue hemi finisim olgeta Pool B gems blo em lo Epi aelan yestedei lo Louis Kora stadium wei i stap lo Rovo Bay.\nOlgeta gems oli bin kik of lo Mandei wik ya mo oli end yestedei.\nLouis Kora, district administrator hemi talem lo Daily Sports se ol gems wei oli bin tek ples lo Epi i lukim Nuvi FC nao hemi kam blo topem Pool B jalenj. Milo FC hemi kam in olsem sekon tim mo semtaem rana ap blo Nuvi FC.\nHemi talem se tufala tims bae oli kam plei wetem Fenua Temanu FC mo Fatukei FC blo ko insaed lo nexis raon wei VFF mo Nasonal Supa Ligue nao i hostem blo finem aot wan reprenstative blo Shefa Ligue lo O-ligue tounamen.\nMr Kora hemi talem se olketa 4 tims ya wei oli tekpat lo tounamen ya oli kamaot lo ogeta 4 eria kaonsel blo Epi aelan.\nHemi konfem se ol gems oli bin ko gud mo talem tankiu lo ol ofisel blo Saot Efate Shefa Futbol Ligue blo savei kam in blo karemaot olgeta gems ya.\nHemi talem tu se lo las yia i kam, Not Efate ligue nao emi stab hostem ol tounamen ya be lo tis yia, Saot Efate Ligue nao hemi hostem mo emi luk se lo yia ya olgeta cost mo transpotation cost hemi mo jip kompea lo blo las yia. Emi hapi tumas lo inisiativ wei SESFA i savei karemaot.\nMr Kora tu hemi kam blo konfemem wan shot kos blo ol refri i bin tekem ples lo las wik bifo olgeta pool B gems i ko hed. Kos ya emi blo lukim olgeta tims mo ol ofisel blo mas mitim olgeta rules blo Fifa mo VFF.\nHemi talem se semtaem emi blo preparem olgeta tims wei blo kamdaon lo Efate blo plei agensem tufala jampion blo pool A gems blo Digicel Supa Ligue. Kos ya i givim help lo ol pleias blo oli karem savei lo olgeta rules blo gem. Kos ya tu i lukim ol tim ofisel oli kam blo karem savei lo ol niufala rules blo Fifa. Olgeta ofisel blo efate nao oli bin ranem kos ya.\nHemi talem tankiu tumas lo ol oganisas blo hostem Digicel Supa Ligue ya mo emi sta apriciatem Shefa futbol Ligue blo savei enkarejem olgeta yuts blo paticipet lo sports oltime. Emi enkarejem tu ol yuts blo Epi blo kontinu lo futbol karia blo olgeta oltime blo lsftemap futbol disiplin lo Shefa futbol.\nMr Kora hemi sta wishim tufala tims blo Epi wan gudfala gem mo oltime enjoyem spirit blo futbol oltaem.\nPresiden Blo SESFA, Michel Kalworai hemi talem se olgeta ofisel wei oli ko tek pat lo ol Pool B gems ya bambae oli kambak tedei mo savei stat peipea from olgeta gems blo nexis raon blo Digicel Supa Ligue.


Levitikas 27 | Baebol Long Intenet | Niu Wol Translesen\nPembak samting we oli givim i go long God finis (1-27)\nOl man (1-8)\nOl animol (9-13)\nOl haos (14, 15)\nOl graon (16-25)\nOl fasbon (26, 27)\nOl samting we oli givim long Jehova blong olwe (28, 29)\nPembak wan hip kakae (30-34)\n27 Nao Jehova i gohed, i talem long Moses se: 2 “Yu toktok long ol laen blong Isrel mo yu talem long olgeta se: ‘Sipos wan man i mekem wan spesel promes+ blong givim wan man long Jehova, hem i mas givim mane we praes blong hem i sem mak long praes blong man ya.* 3 Praes blong man we i gat 20 kasem 60 yia bambae hem i 50 sekel* blong silva we oli makem folem sekel we oli yusum long holi ples.* 4 Be sipos hem i wan woman, praes blong hem bambae i 30 sekel. 5 Praes blong boe we i gat 5 kasem 20 yia hem i 20 sekel, mo praes blong gel hem i 10 sekel. 6 Mo praes blong pikinini boe we i gat wan manis go kasem faef yia hem i faef sekel blong silva, mo praes blong pikinini gel hem i tri sekel blong silva. 7 “‘Mo praes blong man we i gat 60 yia i go antap hem i 15 sekel, mo praes blong woman hem i 10 sekel. 8 Be sipos man we i mekem spesel promes ya i pua tumas mo i no save pem mane ya,+ man ya we hem i promes blong givim i mas kam stanap long fored blong pris, mo pris bambae i putum wan praes blong man ya i pem. Praes we pris i putum bambae i folem mak we man ya i save pem.+ 9 “‘Sipos man i mekem strong promes blong givim wan animol we i stret blong givim long Jehova olsem ofring, eni samting we hem i givim long Jehova bambae i tabu, i blong God. 10 Hem i no save jenisim animol ya biaen blong givim narawan. Mo hem i no save givim gudfala animol blong jenisim rabis wan, mo i no save givim rabis animol blong jenisim gudwan. Be sipos hem i mas jenisim wan animol wetem wan narafala animol, faswan animol we hem i givim mo seken animol we hem i givim, tufala tugeta bambae i tabu, i blong God. 11 Sipos hem i wan animol we i no klin+ mo i no stret blong givim long Jehova olsem ofring, bambae man ya i tekem animol ya i kam long fored blong pris. 12 Nao pris bambae i jekem animol ya blong luk se i gud o i nogud, mo bambae hem i putum praes blong hem. Praes we pris i putum bambae i stap nomo. 13 Be sipos hem i wantem pembak animol ya, hem i mas pembak long ful praes blong hem, mo sipos praes blong hem i 5,000, hem i mas ademap 1,000 antap long hem.+ 14 “‘Sipos wan man i givim haos blong hem long Jehova olsem wan samting we i tabu, bambae pris i jekem haos ya blong luk sipos i gud no i nogud, biaen bambae hem i putum praes blong hem. Praes we pris i putum bambae i stap nomo.+ 15 Be sipos man ya i wantem pembak haos blong hem, hem i mas pembak long ful praes blong hem, mo sipos praes blong hem i 5,000, hem i mas ademap 1,000 antap long hem, mo biaen haos ya bambae i kambak long hem. 16 “‘Sipos wan man i givim sam graon blong hem long Jehova olsem wan samting we i tabu, praes blong graon ya bambae i folem namba blong ol sid we i nidim blong saksakem long graon ya: 50 sekel blong silva long wan homa* blong sid blong bale. 17 Sipos hem i givim graon blong hem long yia blong Jubili,+ praes blong hem bambae i stap sem mak nomo. 18 Sipos hem i givim graon blong hem afta long yia blong Jubili, pris bambae i mas katem praes ya i godaon from we hem i tingbaot ol yia we i stap yet blong go kasem nekis yia blong Jubili.+ 19 Be sipos man we i givim graon i wantem pembak, hem i mas pembak long ful praes blong hem, mo sipos praes blong hem i 5,000, hem i mas ademap 1,000 antap long hem, nao graon ya bambae i kambak long hem. 20 Sipos hem i no pembak graon ya yet be oli salem long wan narafala man, hem i no save pembak graon ya bakegen. 21 Taem graon ya i kam fri long yia blong Jubili, bambae hem i kam wan samting we i tabu i blong Jehova, wan graon we i blong hem nomo. Bambae hem i kam graon blong ol pris.+ 22 “‘Sipos wan man i pem wan graon we i no blong ol olfala blong hem,+ mo hem i givim graon ya long Jehova blong i kam wan samting we i tabu, 23 bambae pris i kalkuletem praes blong graon ya, stat long taem ya go kasem yia blong Jubili, mo bambae hem i givim praes ya long sem dei nomo.+ Hemia wan samting we i tabu i blong Jehova. 24 Long yia blong Jubili, graon ya bambae i gobak long man ya we hem i bin pem graon ya long hem, long man we graon ya i blong hem.+ 25 “‘Praes blong evri samting, bambae oli makem folem sekel we oli yusum long holi ples. Sekel ya hem i mas sem mak long 20 gera.* 26 “‘Be man i no mas givim fasbon pikinini blong ol animol blong hem blong i kam wan samting we i tabu, from we hem i blong Jehova finis.+ Nating se bul o sipsip, be hem i blong Jehova finis.+ 27 Sipos hem i wan animol we i no klin long fes blong God mo man ya i pembak folem praes we oli putum, mo sipos praes blong hem i 5,000, hem i mas ademap 1,000 antap long hem.+ Be sipos hem i no pembak, bambae pris i salem long praes we hem i putum. 28 “‘Be sipos wan man i givim blong olwe wan samting blong hem long Jehova, hem i no save salem samting ya o tekembak, nating se i wan man, wan animol, o wan graon blong hem. Evri samting we man i givim long Jehova, oli tabu we oli tabu, oli blong hem.+ 29 Mo tu, sipos i gat wan man we oli makemaot hem se hem i mas ded, man i no save pemaot hem.+ Man ya i mas ded.+ 30 “‘Yufala i mas hivimap evri kakae blong garen mo frut blong ol tri i go long ten hip, mo evri namba 10 hip+ blong olgeta bambae i blong Jehova. Hem i wan samting we i tabu, i blong Jehova. 31 Sipos wan man i wantem pembak hip kakae ya we hem i givim, hem i mas pembak long ful praes blong hem, mo sipos praes blong hem i 5,000, hem i mas ademap 1,000 antap long hem. 32 Mo evri namba 10 buluk mo sipsip we i pas aninit long stik blong man blong lukaot long sipsip bambae i tabu, i blong Jehova. 33 Hem i no mas jekem animol ya blong luk sipos i gud o i nogud, mo hem i no mas jenisim animol ya biaen blong givim narawan. Be sipos hem i mas jenisim wan animol wetem wan narafala animol, faswan animol we hem i givim mo seken animol we hem i givim, tufala tugeta bambae i tabu, i blong God.+ Hem i no save pembak olgeta.’” 34 Hemia nao ol komanmen we Jehova i givim long Moses long Hil Ya Sinae, blong ol man Isrel oli folem.+